Biografi Penuh Erwin Rommel: Musang Padang Pasir

Biografi penuh ‘Musang Padang Pasir’. Rommel merupakan panglima p3rang Jerman yang paling sensasi dan digeruni. Dikenali dengan Desert Fox (Musang Padang Pasir), beliau terkenal dengan memimpin Afrika Korps menentang tentera British di Afrika.

Mukadimah

Dilahirkan pada 15 November 1891 di Heidenheim, selatan Jerman merupakan anak kepada pesara tentera, Lt. Erwin Rommel Sr. dan ibunya seorang suri rumah Helene von Lutz. Anak ketiga daripada lima orang adik beradik ini memasuki Sekolah Pegawai Kadet di Danzig pada 1910, sebelum ditauliahkan sebagai 2nd Lieutenant pada Januari 1911.

Ketika menuntut ilmu di Sekolah Pegawai Kadet, beliau telah jatuh cinta kepada bakal isteri iaitu Lucia Maria Mollin, seorang gadis kacukkan Poland dan Itali. Mereka berdua berkahwin selepas P3rang Dunia Pertama tamat dan dikurnikan seorang anak lelaki bernama Manfred.

Rommel juga mempunyai seorang anak perempuan bernama Gertrud hasil daripada hubungan beliau dengan seorang penjual buah bernama Walburga ketika beliau bertugas sebagai pegawai rekrut di Weingarten.

Era P3rang Dunia Pertama

Ketika Jerman mengisytihar p3rang terhadap pihak bersekutu pada Ogos 1914, Rommel dipostingkan ke 124th Infantry Regiment. Beliau bertempur di Perancis, Romania dan Itali.

Rommel seorang yang tangkas dan tajam pemikirannya. Pertempuran pertama beliau ialah Pertempuran Verdun. Sebagai seorang ketua platun, beliau menunjukkan bakatnya yang tersendiri apabila menawan kubu musuh ketika memimpin kumpulan tinjau. Hasilnya, beliau dianugerahkan pingan Iron Cross, kelas kedua dan kelas pertama. Beliau juga dinaikkan pangkat ke Oberleutnant (1st Lieutenant).

Pada Ogos 1917 di Itali dalam aksi di Pertempuran Caporetto, Rommel mengadaptasikan taktik infiltrasi dalam menawan tiga posisi pergunungan musuh di Itali. Kisah ini menjadi sangat terkenal di Jerman apabila Rommel menawan 9,000 tentera Itali, 150 orang pegawai dan 81 meriam. Beliau pada ketika itu memimpin anggota cuma seramai 150 orang.

Rommel menggunakan s3rangan di mana musuh tidak dapat menjangka dan menggunakan bentuk muka bumi pergunungan untuk menawan posisi musuh. Ada satu ketika, musuh menjangka yang tentera Jerman sudah bocor di belakang posisi mereka dan terus surrender kepada Rommel. Padahal, hanya Rommel dan 150 orang anggota Jerman sahaja yang berada di belakang mereka.

Pada 9 November, Rommel sekali lagi menggunakan taktik infiltrasi ini dengan membawa sebilangan kecil anggotanya untuk ‘cut-off’ posisi tentera Itali. Hasilnya seluruh 1st Italian Infantry Division seramai 10,000 orang menyerah kalah kepada Rommel.

Dengan kejayaan ini, Rommel dinaikkan pangkat kepada Hauptmann (Captain) dan dianugerahkan darjah kebesaran tertinggi ketika itu iaitu Pour le Merite.

Selepas P3rang

Apabila P3rang Dunia Pertama tamat, Rommel dipilih untuk menyambung perkhidmatan dalam angkatan tentera Jerman yang baru iaitu Reichswehr. Angkatan baru ini merupakan yang dipersetujui setelah Perjanjian Versailles dimeterai dengan hanya ada 100,000 anggota tentera sahaja.

Captain Rommel dan unitnya, 124th Infantry Regiment sibuk dengan tugas baru selepas p3rang iaitu menamatkan kekacauan Revolusi Jerman 1919-1920. Beliau dan unitnya pergi ke bandar yang dirampas puak revolusioner untuk menyuruh mereka meletak senjata. Rommel berjaya menawan bandar-bandar tersebut tanpa melepaskan sebarang tembakan. Taktik Rommel hanyalah diplomasi. Rommel dikatan merupakan seorang yang sangat relax dan tenang dalam menguruskan puak-puak revolusioner ini.

Pada 1929, beliau ditukarkan untuk menjadi jurulatih di Sekolah Infantri di Dresden. Beliau seterusnya dinaikkan pangkat kepada Major pada April 1932. Pada ketika ini, beliau menghasilkan satu buku teks baru apabila menjawat jawatan sebagai Ketua Jurulatih Sekolah Infantri Dresden. Buku ini dinamakan sebagai “Infantrie Greif an” atau “Taktik S3rangan Infantri”. Adolf H!tler merupakan peminat yang menyimpan buku tulisan Rommel sehingga akhir hayatnya.

Pada Oktober 1933, Rommel dinaikkan pangkat kepada Oberstleutnant (Lieutenant Colonel) dan berpindah ke unit baru iaitu 3rd Jaeger (Ranger) Regiment. Di sinilah beliau bertemu dengan H!tler untuk pertama kali apabila H!tler membuat lawatan ke unit ini pada 1934.

Selepas itu, H!tler menyedari tentang kehebatan dan kebolehan Rommel sebagai jurulatih. Rommel kemudiannya berpindah ke War Academy untuk mengajar di sana. Selepas itu, Rommel berpindah untuk menjadi jurulatih kepada skuad paramilitari parti N4zi iaitu H!tler Youth, atas permintaan H!tler sendiri.

Apabila bertengkar dengan Ketua H!tler Youth, Baldur von Schirach melibatkan skuad paramilitari H!tler Youth diletakkan dibawah pentadbiran Tentera Darat Jerman berbanding dengan dibawah Parti N4zi, Rommel dipecat dan ditukar ke Akademi P3rang Triesten di Austria sebagai Komandan pada 1938. Beliau dinaikkan pangkat ke Oberst (Colonel).

P3rang Dunia Kedua

Ketika S3rangan Keatas Poland pada 1 September 1939, Rommel dinaikkan pangkat ke Generalmajor (Major General) dan ditugaskan sebagai Ketua Skuad Pengawal Peribadi H!tler (Führerbegleitbatallion). Pada ketika ini, Rommel semakin kurang masa bersama keluarga, lebih-lebih lagi isteri tercinta, Lucie Rommel.

Namun, untuk mengubat rindu, beliau sering menulis surat kepada isterinya. Surat-surat ini menjadi terkenal selepas p3rang kerana ia melibatkan pandangan dan pengalaman Rommel yang dikongsikan dalam surat tersebut.

Sebagai Ketua Skuad Pengawal Peribadi H!tler, beliau semakin senang mendapat pengaruh dan mengenali sisi jiwa Adolf H!tler. Rommel menulis kepada isterinya bahawa H!tler sangat susah difahami tetapi sangat menghorm4ti semangat beliau. Di mana sahaja H!tler pergi, di situ jua lah adanya Rommel.

Selepas Poland tumbang, beliau ditugaskan untuk mengendalikan majlis perarakan kemenangan Jerman di Warsaw. Rommel meluahkan kesedihan beliau terhadap penduduk di Warsaw. Tiada air, tiada gas, tiada makanan untuk penduduk di sana. Datuk Bandar Warsaw beranggapan bahawa kemungkinan 40,000 penduduk sudah pun m4ti akibat perkara tersebut.

Pertempuran Perancis

Rommel kemudiannya menyatakan hasrat untuk mengetuai divisyen kereta kebal panzer di Jerman, yang pada itu hanya ada sepuluh buah divisyen sahaja. Kejayaan Rommel ketika P3rang Dunia Pertama dengan menggunakan taktik kejutan dan pergerakkan membuatkan beliau ingin mencuba taktik berkenaan menerusi kereta kebal.

Sebagai panglima yang cepat naik pangkat berbanding panglima senior lain, Rommel dicemburui oleh ramai. Apabila beliau meminta untuk menjadi komander panzer division, permintaan beliau ditolak dan diberikan divisyen pergunungan (Mountain Division) sebagai ganti oleh Jabatan Arah Tentera Darat Jerman. Namun, beliau mendapat sokongan oleh H!tler dan beberapa ‘orang kampungnya’ seperti General Wilhelm List dan General Heinz Guderian.

Akhirnya, Rommel diberi mandat mengetuai 7th Panzer Division dibawah naungan XV Corps yang diketuai General Hermann Hoth. Maka semakin ramailah orang mendengki dengan Rommel kerana hubungan rapat Rommel dan H!tler.

Pada 10 Mei 1940, Jerman meny3rang Perancis dari arah Belanda dan Belgium. Rommel dan 7th Panzer Division menerjah masuk sehingga ke Sungai Meuse iaitu sungai yang menjadi sempadan Perancis-Belgium.

Ketika Pertempuran Perancis, Rommel menggunakan taktik kejutan dan pergerakkan yang digunakan ketika P3rang Dunia Pertama. Tetapi, kali ini beliau menggunakan kereta kebal. Rommel seorang yang sangat berani. Beliau mengingkar arahan pihak atasan untuk meny3rang kedudukan Perancis ketika mereka dalam keadaan yang lemah. Beliau dan panzernya memotong masuk lorong-lorong ‘tikus’ sehingga memerangkap II French Corps.

H!tler dan pihak atasan sangat risau apabila Rommel dan 7th Panzer Division selalu ‘hilang’ dan tidak dapat dihubungi kerana Rommel selalu meny3rang tanpa memberi tahu pihak atasan. Walaupun begitu, beliau dianugerahkan darjah kebesaran Knight Cross of the Iron Cross.

Pada 24 Mei, komander Army Group A, Generaloberst Gerd von Rundstedt menghantar memo kepada H!tler untuk mengeluarkan arahan supaya tentera Jerman berhenti meny3rang.

Hal ini kerana taktik Blitzkrieg kereta kebal panzer Jerman sangat pantas memintas musuh sehingga tidak dapat dikejari oleh tentera infantri. Perkara ini boleh menyebabkan panzer-panzer Jerman di ‘cut-off’ oleh counter attack tentera British dan Perancis. H!tler setuju akan perkara ini.

Ramai komander-komander tentera seperti Guderian, Hoth dan Rommel mengecam arahan ini. Kerana arahan ini boleh memberikan peluang kepada musuh untuk menyusun semula tentera mereka yang sedang kucar kacir.

Dalam pada itu, Rommel tanpa segan silu melanggar arahan ini. Beliau dan 7th Panzer Division menyelinap masuk ke dalam kedudukan Perancis pada 5 Jun dan mara sejauh 100km dalam masa dua hari. Rommel yang ‘hilang’ kemudiannya menghantar telegram ke corps komandernya, General Hoth; “Kami sudah berada di pantai!”.

Kemudiannya, Rommel menawan Pelabuhan Dieppe dan Cherbourg di pesisir pantai Perancis di sepanjang Selat Inggeris. Disebabkan itu, 7th Panzer Divisyen pimpinan Rommel digelar “Divisyen Hantu”. Kerana musuh dan rakan tidak tahu mana pergerakkan Rommel dan tenteranya. Tahu-tahu dan berada di belakang kawasan musuh.

Selepas Pertempuran Perancis tamat, H!tler menganugerahkan Rommel pangkat Generaluetnant (Lieutenant General).

Kempen di Afrika Utara

Pada 6 Februari 1941, H!tler melantik Rommel sebagai komander Deutsches Afrika Korps (DAK) untuk menyelamatkan tentera Itali di Afrika Utara selepas teruk dihentam oleh tentera British. Di sinilah nama panggilan “Desert Fox” ataupun Musang Padang Pasir diberikan kepada beliau. Nama itu terkenal di Jerman dan British disebabkan beliau sering melakukan s3rangan-s3rangan yang mustahil di padang pasir Afrika Utara.

Rommel dan Afrika Korps diletakkan dibawah pemerintahan Gabenor-Jeneral Itali di Afrika, Italo Gariboldi. Pemerintahan Tertinggi Tentera Jerman (Oberkomando der Wehrmacht, OKW) mengarahkan Rommel berada dalam posisi pertahanan sehingga diberitahu. Rommel enggan.

Pada 25 Mac 1941, Rommel meny3rang kedudukan British yang sedang kepenatan akibat ofensif besar pada tahun sebelumya. Tentera British pimpinan Lt. General Philipp Neame tidak menjangka bahawa Rommel akan mara ke posisinya. Menurut maklumat perisikan ULTRA, tentera Rommel tidak akan mara sehingga diberitahu sehingga bulan Mei.

Maklumat risikan ULTRA berjaya memintas mesej OKW kepada markas Afrika Korps yang mengatakan sedemikian. Namun, s3rangan Rommel ini hasil daripada mesej personal sendiri yang ditulis oleh Adolf H!tler.

Mengamuk orang-orang atasan seperti Gariboldi dan Franz Halder (Ketua Staf Angkatan Tentera) apabila mendengar Rommel sedang meny3rang. Walaupun begitu, Rommel berjaya menawan semula pekan yang dit4kluk British seperti El Aghalia dan Mersa El Braga. Kemudiannya, Rommel menawan ibukota Benghazi pada malam 3 April 1941. \

Terkontang-kanting British meninggalkan kota berkenaan. Rommel bijak memutuskan jalan berundur tentera British dengan melalui padang pasir Afrika dengan menggunakan panzer-panzernya

Oleh hal yang demikian, pemberita-pemberita British memberikan nama panggilan “Desert Fox” kepada Rommel.

Gariboldi berang dengan tindakan Rommel, menyuruh beliau untuk berpatah balik untuk berkampung di Mersa El Braga. Rommel menjawab “Peluang yang indah seperti ini seharusnya kita tidak sia-siakan. Kita mesti S3RANG”.

Satu signal khas kepada Rommel daripada General Franz Halder mengarahkan Rommel untuk berhenti meny3rang akibat bekalan minyak yang kronik. Apabila ditanya oleh Gariboldi mengenai mesej itu, Rommel yang sedar Gariboldi tidak reti berbahasa Jerman menjawab; “Mereka suruh kita s3rang, tuan.”

Gariboldi akur.

Pada 3 April, Rommel mendapat nasihat daripada pegawai lojistiknya bahawa bekalan minyak akan habis jika tidak diteruskan. Rommel mara sangat jauh daripada Tripoli sehingga Benghazi tanpa menanam “dump” minyak. Rommel mengambil keputusan dengan memunggah semua barang-barang dalam lori keluar dan mengetuai semua lori Afrika Korps untuk mengambil minyak di Tripoli pada malam itu juga.

S3rangan Rommel kemudiannya diteruskan pada 6 April dengan menolak tentera British keluar daripada bumi Libya. Pada hari tersebut, Rommel berjaya menawan 3 panglima yang merupakan pucuk pimpinan tentera British tertinggi di Libya

– Lt. General Philipp Neame, Gabenor-Jeneral Cyrenaica

– Lt. Richard O’Connor, Panglima Western Desert Force

– Brigadier John Combe, Panglima Kereta Kebal British

Dengan lumpuhnya organisasi tentera British di Libya, Rommel menyambung s3rangan mereka, mengepung Tobruk pada 8 April, dan menawan seluruh Libya pada 11 April 1941.

Rommel mendapat kesukaran untuk meny3rang Tobruk. Dengan menawan kota berkenaan, Rommel boleh mengurangkan masalah lojistik mereka kerana kota berkenaan terdapat pelabuhan yang boleh membawa bekalan minyak kepadanya. Rommel meminta OKW supaya memberikan beliau lebih banyak divisyen tetapi dinafikan oleh OKW kerana mereka sedang bersiap-siap untuk meny3rang Soviet Union pada 22 Jun 1941.

Rommel cuba untuk meny3rang Tobruk pada 25 April tetapi berjaya dinafikan oleh tentera Australia yang berkampung di situ pimpinan Lt. General Leslie Morshead.

Menyedari kelemahan tentera Rommel, Panglima British di Afrika, General Archibald Wavell meny3rang kedudukan Afrika Korps pada 15 Mei 1941 tetapi gagal menyelamatkan tentera Komanwel di Tobruk.

Wavell kemudian meny3rang lagi pada 15 Jun menerusi Operation Battleaxe dengan harapan untuk melenyapkan tentera Rommel terus dari bumi Afrika. S3rangan itu gagal apabila Rommel mendapatkan kembali supply minyaknya untuk melancarkan counter-offensive.

Wavell kemudian dipecat dan digantikan oleh General Claude Auchinleck.

Pada bulan Ogos, Rommel dinaikkan pangkat ke Generaloberst (Colonel-General) dan memimpin sebuah ketumbukkan tentera baru, Panzer Army Afrika. H!tler kemudiannya menghantar pasukan tentera udara Luftwaffe pimpinan Field Marshal Albert Kesselring untuk membantu Rommel di Afrika Utara.

Sepanjang tahun 1941, Rommel bertempur dengan tentera British di Afrika Utara dalam misi menstabilkan kedudukan mereka di sana dan menawan Tobruk. Namun pada Disember 1941, tentera British pimpinan Auchinleck berjaya memecah masuk kedudukan Rommel dan menawan semula Tobruk yang dikepung sejak April lalu.

Rommel kemudiannya mula mengorak langkah. Beliau mengumpul semua lojistik dan minyak untuk melancarkan s3rangan seterusnya. Kali ini beliau nekad untuk menawan Tobruk. Beliau memperbaharui s3rangan terhadap tentera British pada 26 Mei 1942. S3rangan kali ini dibantu dengan bantuan hebat armada udara Luftwaffe dan beberapa kereta kebal versi baru iaitu Panzer IV.

Akhirnya, pada 20 Jun, Tobruk berjaya ditawan oleh Rommel. Beliau juga menawan 35,000 tentera British, pelabuhan, dan bekalan minyak yang sangat banyak di kota berkenaan. Winston Churchill menyifatkan kejatuhan Tobruk merukan yang kedua terburuk dalam sejarah British selepas Singapura.

Pada 22 Jun 1942, Adolf H!tler menganugerahkan Rommel pangkat Field Marshal menjadikan beliau komander lima bintang termuda dalam angkatan tersebut pada masa itu.

Meny3rang Mesir

Pada 1 Julai 1942, Rommel menyeberang sempadan Mesir dan meny3rang kedudukan tentera British di El Alamein. Objektif utamanya ialah ibukota Alexandria. El Alamein merupakan pekan penting kerana ia merupakan ‘chokepoint’ untuk ke Alexandria. Mana tidaknya, di utaranya ialah laut, di selatannya pula ialah laluan padang pasir berbatu, tidak sesuai dilalui tenteranya.

Namun s3rangannya gagal dan Rommel sudah menghabiskan banyak bekalan akibat daripada s3rangan tersebut. Beliau terpaksa bertukar ke posisi pertahanan sehingga bekalan tiba dari Tobruk, 250km dari kedudukannya.

Manakala itu, tentera British dibawah pentadbiran baru pimpinan Lt. General Bernard Montgomery menyusun strategi baru. Kelebihan yang ada pada British ialah mereka sangat dekat dengan pelabuhan Alexandria maka mereka boleh membawa banyak masuk bekalan untuk s3rangan keatas Rommel.

Pada Ogos 1942, akibat daripada mengekang s3rangan bertali arus oleh tentera British, Rommel terpaksa diterbangkan ke hospital di Jerman untuk mendapatkan rawatan akibat masalah tekanan darah dan jangkitan pada hati. Beliau melantik General George Stumme sebagai komander sementara Panzer Army Afrika.

Kedudukan tentera Jerman di El Alamein, Mesir sangat kritikal. Hanya 30% sahaja bekalan yang tiba kepada Panzer Army Afrika akibat s3rangan tentera British terhadap konvoi Jerman di Laut Mediterranean.

Pada 23 Oktober 1942, menyedari masalah ini, tentera British pimpinan Montgomery melancarkan S3rangan El Alamein Kedua terhadap kedudukan tentera Jerman. S3rangan kali ini lebih koordinasi dan tersusun apabila tentera British dibekalkan dengan pelbagai bekalan dan kereta kebal baru seperti model Sherman.

Komander sementara, George Stumme pada mulanya dapat menguasai keadaan pertahanan tetapi akibat beliau terbvnuh akibat s3rangan jantung apabila tembakan artileri terkena markasnya, tentera Jerman di El Alamein semakin kucar kacir.

Rommel kemudiannya tiba semula di Afrika untuk menstabilkan keadaan pada 25 Oktober. Tetapi semuanya sudah terlambat. Montgomery sudah menusuk masuk memerangkap banyak divisyen Rommel di El Alamein. Kedudukan Rommel sudah bocor.

Rommel menelefon OKW untuk kebenaran berundur, dibalas secepat mungkin oleh H!tler sendiri. Beliau menyuruh Rommel supaya bertahan sehingga ke titisan darah terakhir. Rommel enggan dan mengarahkan pengunduran.

Pengunduruan ke Tunisia

Rommel dan tenteranya berundur terus daripada Mesir sehinggalah ke Tunisia, melepaskan semua bandar-bandar utama seperti Tobruk, Benghazi dan Tripoli kepada tentera British. Hal ini mendapat kritikan pedas oleh Panglima Jerman di Selatan, Field Marshal Kesselring namun beliau terpaksa akur kerana tentera British terlalu ramai dan kuat.

Rommel mengambil keputusan untuk mengambil kedudukan di Tunisia yang lebih mudah untuk mendapat bekalan dari Itali. H!tler mengaktifkan ketumbukan baru iaitu Army Group Afrika dengan melantik Rommel sebagai panglimanya. Dibawahnya terdapat 1st Italian Army (Marshal Giovanni Messe) yang akan menjaga medan timur dan 5th Panzer Army (General Jurgen von Arnim)

Pada November 1942, tentera Amerika mendarat di Casabalanca dan Algiers di sebelah barat kedudukan Rommel. Beliau kini terpaksa berhadapan dengan dua musuh di timur (British) dan barat (Amerika).

Pada Februari 1943, Tentera Amerika dibawah General Dwight D. Eisenhower melancarkan s3rangan keatas kedudukan Rommel di pekan Kasserine dengan harapan untuk memutuskan bekalan lojistik Jerman di sana. Rommel mebalas dengan menghantar segerombolan kereta kebal baru iaitu Tiger I dan meriam Flak 88 untuk meranapkan s3rangan Eisenhower. Ini merupakan kemengan pertama dan terakhir Rommel terhadap Amerika.

Pada 9 Mac 1943, Rommel dipanggil H!tler untuk pulang ke Jerman untuk mengelakkan beliau ditawan oleh tentera British dan Amerika. Pada 13 Mei, tentera Jerman dan Itali di Tunisia menyerah kalah.

Kembali ke Eropah

Pada 23 Julai 1943, Rommel dilantik sebagai panglima Army Group E di Greece untuk mengekang kemungkinan s3rangan amfibia oleh tentera British di sana. Selepas kejatuhan Mussolini pada 24 Julai, Rommel dipanggil untuk menjadi panglima Army Group B di Itali. Beliau ditugaskan untuk menyahsenjatakan tentera Itali yang belot terhadap Jerman selepas menandatangani Perjanjian Gencatan Senjata selepas kejatuhan Mussolini.

H!tler kemudiannya memilih Kesselring sebagai komander tentera Jerman di Itali dan mengetepikan Rommel. Hal ini kerana Rommel tidak se-optimis dan se-aggresif Kesselring. Rommel dan Army Group B dihantar ke Perancis untuk mengendalikan pertahanan “Atlantic Wall”.

Pada ketika ini, H!tler sudah sedikit menyampah dengan p3rangai Rommel yang suka sahaja menjawab dan membuat keputusan sendiri. Perkara ini dikongsi sendiri oleh beberapa panglima-panglima yang lain seperti Panglima Keseluruhan Medan Barat, Field Marshal Gerd von Rundstedt.

Rommel tiba di Perancis pada 13 Januari 1944 dan menunjukkan rasa kekecawaannya terhadap pertahanan di sana. “Atlantik Wall adalah sampah” luah Rommel kepada isteri. Rundstedt juga memberitahu Rommel bahawa Atlantic Wall hanyalah propaganda sahaja. Ia sangat terdedah.

Oleh hal yang demikian, Rommel bertungkus lumus membina sistem pertahanan yang efektif di sepanjang pesisir pantai Perancis. Kubu-kubu dan kawad berduri dibina di sepanjang pantai di barat laut Perancis menghadap Selat Inggeris.

Rommel sedikit sebanyak berjaya mengetatkan sistem pertahanan di sana. Hanya ada dua masalah yang Rommel hadapi ketika itu.

Pertama, Rommel tidak tahu di mana tentera Berikat akan mendarat. Adakah Pas-de-Calais, tempat paling dekat untuk tentera Berikat mendarat? Adakah Normandy, tempat laut paling dalam untuk kapal-kapal lalu? Ataupun tentera Berikat takkan mendarat langsung? Itu semua menjadi perkara yang sangat menghantui Rommel.

Kedua, jika tentera Berikat mendarat, macam mana tentera Jerman ingin meny3rang balas? Rommel bercadang untuk meletakkan ketumbukkan pasukan simpanan kereta kebal iaitu Panzer Group West dekat dengan pesisir pantai supaya senang untuk counter-attack.

Namun cadangan ini ditolak mentah-mentah oleh Rundstedt yang bercadang untuk meletakkan Panzer Group West di ibukota Paris supaya beliau boleh menggunakan taktik klasik Blitzkrieg Jerman. Rundstedt, yang bersengketa dengan Rommel, memanggil Rommel ‘anak rimau’ (Little Tiger) atau ‘Field Marshal Cub’. Rundstedt menegaskan Royal Navy dan US Navy akan membedil semua panzer-panzernya di pantai.

Rommel pula yang berpengalaman ketika di Tunisia mengatakan bahawa, meletakkan tentera panzer jauh di tempat pertempuran akan mengundang s3rangan daripada Royal Air Force yang menguasai ruang udara Perancis pada ketika itu. Ia akan mengucar kacirkan dan melambatkan koordinasi s3rangan panzer ke pantai.

Kemudian, datangnya H!tler memberikan solusi. H!tler mengarahkan Panzer Group West dibahagikan tiga. Separuh untuk Rommel dan separuh lagi untuk Rundstedt dan separuh lagi untuk Army Group G di selatan Perancis. Perkara ini semakin mengundang amarah mereka berdua kerana kekuatan Panzer Group West akan semakin berkurangan untuk melancarkan counter-attack jika tentera Berikat mendarat. Aduhai.

Pada 5 Jun 1944, Rommel pulang ke Jerman untuk meraikan ulangtahun hari jadi isterinya, Lucie. Para pegawai atasan pada ketika itu juga tidak ada di barisan hadapan kerana sibuk mengadakan eksesais ‘war game’. Ramalan meteorilogi 3rd Air Fleet juga meramalkan cuaca buruk di sepanjang Selat Inggeris untuk dua minggu yang mana mustahil bagi sebarang operasi pendaratan dilakukan.

Pada keesokkan harinya, tentera Berikat mendarat di Normandy.

Rommel dipanggil untuk bergegas semula ke markas Army Group B pada jam 10 malam untuk menstabilkan situasi di sana. Tentera Berikat pula sudah bertapak kuat di seluruh Normandy.

Rundstedt dan Rommel mengarahkan counter-attack besar-besaran tetapi H!tler hanya memberi kebenaran untuk menghantar dua divisyen panzer sahaja ke Normandy. H!tler yakin bahawa Normandy merupakan s3rangan helah. Pas-de-Calais merupakan s3rangan utama tentera Berikat.

Pada 7 Jun, s3rangan balas tidak berlaku kerana 12th SS Panzer Division dan Panzer-Lehr Division masih belum tiba di Normandy akibat s3rangan hebat oleh Royal Air Force. Seluruh organisasi tentera Jerman di Perancis tumbang akibat s3rangan bertali arus terhadap sistem komunikasi tentera Jerman di Perancis.

Pada 7 Jun juga, tentera Berikat sudah kuat di Normandy. Mereka sudah mendaratkan 155,000 anggota tentera di sana. Cukup kuat untuk meny3rang seluruh posisi tentera Jerman di barat daya Perancis.

Pada 17 Jun, Rommel dan Rundstedt memujuk H!tler untuk berundur supaya mendapatkan posisi yang baik untuk counter-offensif. Rommel juga menempelak H!tler supaya lebih menerima nasihat komander-komandernya atau sesuatu yang lebih buruk terhadap Jerman berlaku. Tetapi H!tler memberi  amaran bahawa untuk mereka fokus kepada bahagian ketenteraan dan bukannya politik negara.

Pada 17 Julai, ketika Rommel pulang melawat Obergruppenfuhrer Sepp Dietrich, komander I SS Panzer Corps, Rommel dis3rang oleh sepasukan fighter Royal Air Force. Keretanya terbabas di pesisir jalan dan Rommel tercampak keluar, mencederakan mata kirinya dan menghadapi keretakan pada kepala.

Plot Membvnuh H!tler

Apabila tentera Berikat mendarat di Normandy, jelas sekali bahawa Jerman sudahpun kalah. Ramai panglima-panglima Jerman menyatakan hasrat supaya H!tler untuk menghentikan p3rang ini dengan segera.

Ketika tentera Berikat mendarat pada 6 Jun, Rundstedt menelefon markas H!tler tetapi disambut oleh Field Marshal Wilhelm Keitel, Panglima Angkatan Tentera. Rundstedt mengarahkan Keitel kejut H!tler yang sedang tidur tetapi Keitel enggan. Rundstedt meminta kebenaran untuk menggerakkan tentera panzer tanpa pengetahuan H!tler tetapi Keitel enggan

Keitel bertanya lagi “Apa kita nak buat ni?”

Rundstedt menjawab “Buat perjanjian damai lah, bodoh!”

Rommel juga menghantar surat supaya H!tler memberhentikan p3rang pada 17 Julai 1944. Surat itu berbunyi; “Mein Fuhrer, buat perjanjian damai. Ini peluang terakhir kamu”.

Pada 20 Julai 1944, sebuah b0m meletup di Wolf’s Lair, Prussia Timur ketika H!tler dan para panglimanya sedang mengadakan mesyuarat mengenai situasi tentera Jerman di Soviet. B0m tersebut yang diletakkan oleh Colonel Claus von Stauffenberg gagal membvnuh H!tler. Selepas itu, H!tler melancarkan kempen menahan semua konspirator dan konco-konco yang cuba membvnuh H!tler. Salah seorang daripadanya ialah Rommel.

Nama Rommel telah disebut-sebut oleh beberapa orang tahanan yang diseksa seperti General Erich Hoepener dan Field Marshal Erwin von Witzleben. Rommel yang sedikit sebanyak menyokong plot menjatuhkan H!tler tetapi tidak terlibat secara langsung seperti panglima-panglima yang berkenaan.

Rommel disebut-sebut untuk menjadi Panglima Tentera Darat dan Witzleben menjadi Panglima Turus Angkatan Tentera jika plot ini berhasil

Sebelum ini juga terdapat panglima-panglima lain yang menyokong jika Rommel ingin mengadakan kudeta, mereka akan menyokong penuh kerana reputasi Rommel yang cukup terkenal di Jerman dan di luar negara. Pihak Berikat akan suka jika dapat mengadakan perjanjian damai dengan orang paling terkenal di Jerman.

Panglima Medan Barat iaitu Rundstedt juga memberikan lampu hijau jika perkara tersebut berlaku. Komander-komander SS (Schutzstaffel, pengawal peribadi H!tler) seperti Sepp Dietrich, Wilhelm Bittrich dan Paul Hausser sanggup bersumpah untuk setia dengan Rommel jika perkara itu terjadi.

Selepas p3rang, balu Rommel iaitu Lucie menegaskan Rommel tidak mungkin mahu menyokok pergerakkan resistance terhadap H!tler, lebih-lebih lagi membvnuh Fuhrer kerana ia akan menyebabkan P3rang Saudara Jerman yang dahsyat. H!tler masih lagi terkenal dan dianggap sebagai nabi dan messiah kepada Jerman.

Kem4tian Erwin Rommel

Bukti-bukti yang diberikan sudah cukup membawa Rommel mahkamah kangaroo yang membicarakan ramai konspirator Anti-H!tler pasca Pengeb0man 20 Julai untuk membvnuh H!tler. Hoepner dan Witzleben dilayan dengan teruk sekali di mahkamah tersebut sebelum dijatuhkan hukuman gantung sampai m4ti menggunakan penyangkut daging babi.

H!tler mahukan Rommel dihukum akibat berkomplot untuk membvnuhnya. Namun, beliau tidak mahu “hero Jerman” dan panglima paling terkenal di dunia itu dibicarakan di khalayak ramai. Ini akan memporak-perandakan morale penduduk di Jerman.

Oleh itu, H!tler mahu Rommel membvnuh diri.

H!tler menghantar dua adjutannya, General Wilhelm Burgdorf dan General Ernst Maisel pada 14 Oktober 1944 untuk menjalankan tugas tersebut. Setibanya di rumah Rommel, mereka membaca pertuduhan yang dilakukan oleh Rommel dalam plot membvnuh H!tler. Selepas itu, mereka mengemukakan tiga pilihan;

Rommel tidak ada pilihan. Jika beliau memilih pilihan pertama, beliau akan dilenyapkan dengan senyap. Tambahan pula, sepasukan pengawal fanatik SS sudah mengepung kampung halamanya. Sama ada beliau m4ti sebelum tiba di Berlin ataupun keluarganya akan terancam.

Jika Rommel memilih pilihan kedua, Rommel keberangkalian akan memburukkan lagi keadaan dan beliau akan dianggap sebagai pembelot yang hina. Beliau amat menyayangi keluarganya dan tidak mahu H!tler mengapa-apakan mereka.

Rommel memilih untuk membvnuh diri. Beliau memberitahu isteri dan anak lelakinya Manfred mengenai hal tersebut. Selepas memeluk erat anak lelakinya dan memberi isterinya kucupan terakhir, Rommel menyarung pakaian Afrika Korps dan membawa baton Field Marshal sebelum melambai keluarganya.

Rommel menaiki kenderaan yang dipandu Sergeant Heinrich Hoose, membawa sekali Burgorf dan Maisel ke hujung kampung. Burgdorf mengarahkan Maisel dan Hoose meninggalkan mereka bersendirian.

Rommel kemudiannya menelan sebiji cyanide sambil disaksikan Burgdorf. Kemudian Burgdorf memanggil Doose dan Maisel. Kemudian, mereka membawa mayat Rommel ke hospital berdekatan untuk mendaftarkan kem4tian. Saksi-saksi menyatakan mendiang Rommel terdapat senyuman kepuasan di wajahnya. Selepas membuat topeng muka mayat Rommel, mereka pulang ke kediaman Rommel dan memberitahu isterinya, yang sayup menahan sebak.

Seperti dijanjikan, Rommel diberikan majlis pengebumian yang gilang-gemilang. Kem4tiannya telah direka akibat komplikasi kecedaraan kepala yang diterima ketika dis3rang Royal Air Force pada 17 Julai.

H!tler menghantar Field Marshal Rundstedt untuk memberikan kata-kata terakhir. Rundstedt sendiri tidak tahu yang Rommel sebenarnya telah membvnuh diri akibat perbuatan H!tler. Keluarganya diberikan duit pencen dan hidup aman sehingga p3rang tamat.

Epilog

Erwin Rommel merupakan antara panglima Jerman yang paling berkaliber dalam sejarah Jerman. Rommel dipuji oleh rakan dan lawan. Rommel seorang komander barisan hadapan. Beliau sanggup turun untuk melihat situasi semasa agar ia menjadi lebih efektif dan efisien.

Seorang anggota staf yang pernah berkhidmat dengan Rommel mengatakan “Tidak guna menyuruh Rommel berhenti, dia akan turun juga di barisan hadapan”.

Rommel seorang tentera berbangsa Swabian Jerman. Oleh hal yang demikian ramai panglima atasan yang berbangsa aristokrat Prussia seperti von Rundstedt, von Kluge, von Schweppenberg tidak menyukai keperibadian Rommel. Bagi Rommel, seorang komander perlu tahu apa yang patut dilakukan dan sepatutnya menunjukkan contoh; dengan berada di barisan hadapan.

Rommel melayan tawanan p3rang dengan baik selaras dengan Geneva Convention. Lihatlah betapa ramai yang berkunjung ke kuburnya di Ulm, Jerman. Musuhnya ketika kempen di Afrika dan Perancis datang melawatnya.

Hubungan beliau dengan H!tler yang rapat menyebabkan banyak faedah yang diperolehi oleh Rommel. H!tler amat menyayangi Rommel kerana beliau bijak, menawan dan berpengaruh.

Gaya kepimpinan Rommel sangat diminati oleh golongan bukan aristokrat seperti H!tler. Mereka juga berkongsi pengalaman yang sama apabila pernah merasai bagaimana sakitnya pep3rangan parit ketika P3rang Dunia Pertama. H!tler juga menyimpan buku tulisan Rommel sehingga ke hujung hayatnya.

Walaubagaimanapun bagi H!tler, Rommel bukanlah seorang ahli politik. Ketika memilih untuk mengisi jawatan Panglima Medan Itali, H!tler diberi nasihat agar memilih Kesselring kerana Rommel begitu naive dalam politik Itali berbanding Kesselring.

Rommel amat menyayangi keluarganya. Beliau merupakan anak ketiga daripada lima beradik dan amat menyayangi kakak sulungnya. Berkahwin dengan Lucie selepas P3rang Dunia Pertama dan dikurniakan seorang anak Manfred.

Ketika P3rang Dunia Pertama dan Kedua, Rommel sering menulis surat kepada isterinya Lucie, meluahkan segala kerinduannya ketika di medan p3rang. Surat-suratnya boleh didapati apabila isterinya memutuskan untuk membukukan ia pada tahun 1953.

Rommel juga mempunyai anak perempuan hasil hubungan dengan gadis bernama Walburga ketika menjadi pegawai rekrut di Weingarten pada 1912. Rommel dan Lucie pada ketika itu tidak tinggal bersama apabila tungangnya pada waktu itu sedang belajar di Danzig. Tahun berikutnya lahirnya Gertrud dan Rommel begitu gembira. Rommel memanggil Walburga “little mouse” dan berjanji untuk membina rumah untuk mereka berdua.

Namun hubungan mereka berdua berakhir apabila ibu Rommel memaksanya untuk memutuskan hubungan dengan gadis berkenaan. Ibunya berkata Walburga tidak sesuai untuk dijadikan isteri seorang pegawai.

Walaupun Lucie mengetahui perkara ini, mereka berdua masih menjaga Walburga. Ketika P3rang Dunia Pertama, Rommel menulis surat apabila beliau m4ti, semua insurans akan pergi ke Walburga dan anak perempuannya. Selepas kem4tian Walburga pada 1928, keluarga Rommel masih lagi menjaga Gerturd seperti anak sendiri.

Hubungan Rommel dengan tentera Itali agak sukar untuk diulas. Rommel memimpin tentera Jerman dan Itali sama-rata, sama-rasa. Walaupun, ramai panglima Itali kurang menggemari Rommel, tetapi sekurang-kurangnya Rommel memerintah mereka lebih baik, lebih cerdik dan lebih bagus daripada komander Jerman yang lain.

Rommel menganggap orang Itali sebagai pekerja yang sangat bagus tetapi lemah dalam bab ketenteraan. Hermann Goering pernah memfitnah Rommel dengan mengatakan Rommel berat sebelah terhadap tentera Itali tetapi disangkang hebat oleh Mussolini.

Rommel, merupakan antara panglima kontroversi. Beliau tidak pernah memasuki Parti N4zi tetapi menunjukkan minat terhadap Adolf H!tler. Beliau menyanjungi H!tler kerana berjaya membawa Jerman keluar daripada kancah kehinaan.

Topeng Kem4tian Wajah Erwin Rommel

Namun, apa yang dilakukan Rommel di penghujung hayatnya mendapat pujian pasca P3rang Dunia Kedua. Beliau sanggup menentang H!tler walaupun tahu nyawanya akan tergadai. Winston Churchill memuji dan memberi kritikan positif terhadap Rommel di parlimen pada 5 Februari 1950.

Kini, Rommel dianggap hero, lagenda dan ‘syahid’ dikalangan sesetengah pemimpin dan golongan tentera. Nama ‘Musang Padang Pasir’ ini sudah pasti termaktub di dalam sejarah sebagai “Kesatria Terakhir Jerman”.

RUJUKAN:

1. Citino, Robert (2012). “Rommel’s Afrika Korps”. HistoryNet. Retrieved 3 March 2016.

2. Erwin Rommel: The Desert Fox. Simple History. Published 14 March 2018. https://www.youtube.com/watch?v=TpsMgKwzOuE

3. Erwin Rommel – Infantry Attacks During World War 1 I WHO DID WHAT IN WW1? Published by The Great War. 29 Februari 2019.

4. Hart, Russel A. (2014). “Rommel and the 20th July Bomb Plot”. In Ian F.W. Beckett (ed.). Rommel Reconsidered. Stackpole Books.

5. Erwin Rommel: The General Who Defied Hitler. Published by Biographics. 29 Disember 2017.

6. Rommel, Erwin (1982) [1953]. Liddell Hart, B. H. (ed.). The Rommel Papers. New York: Da Capo Press.


Semangat Jati Diri Bangsa Korea Dalam Drama Run-On

Dalam sebuah drama bersiri Korea yang bertajuk RUN ON, terdapat beberapa babak yang pada saya sangat kuat memberi kesan dan mesej mendalam untuk menanamkan semangat dan jatidiri pembentukan sebuah negara bangsa.

Penggunaan bahasa rasmi negara dengan secara menyeluruh merupakan faktor paling penting dalam memupuk semangat perpaduan dan identiti negara.

𝐒𝐢𝐭𝐮𝐚𝐬𝐢 𝟏

Kim Eun Bi (Ryu Abel) merupakan pemain golf wanita No. 1 Dunia dalam drama ini. Beliau banyak menghabiskan masa hidupnya di Amerika Syarikat berbanding negara kelahirannya.
Dalam satu babak ini, Eun Bi telah diwawancara oleh seorang minah salleh lalu ditanyakan satu soalan berbunyi

“Anda telah banyak meluangkan masa di AS berbanding Korea, jadi kenapa anda perlu menggunakan khidmat jurubahasa?”

Dan jawapan Eun Bi yang paling padu bak kata omputeh ‘Straight right on your face’ kepada Minah Salleh tersebut adalah:

“Sebab saya orang Korea. Kenapa saya perlu berbahasa Inggeris sedangkan pemain golf terbaik dunia adalah orang Korea?

Ini adalah satu peluang untuk semua orang mendengar bahasa kami.”

𝐒𝐢𝐭𝐮𝐚𝐬𝐢 𝐤𝐞-𝟐

Seo Tae-Woong (Choi Jae Hyun) dan seorang rakannya merupakan Korean Idol. Walaubagaimanapun mereka membesar di Amerika Syarikat dan sudah tentu ada sedikit perwatakan poyo dan fasih berbahasa Inggeris.

Terdapat satu babak ini dimana Seo Tae-Woong berborak bersama rakannya DALAM KERETA menggunakan Bahasa Inggeris dengan fasih lalu dimarahi oleh pengurus mereka dengat ayat

“Tiada penggunaan bahasa inggeris disini! Kalian berada di Korea, sila ikut peraturan.”

Wau… Borak berdua dalam kereta dalam BI pun kena marah. 🤔

𝐒𝐢𝐭𝐮𝐚𝐬𝐢 𝐤𝐞-𝟑:

Babak ini dimana Oh Mi Joo (Shin Se-Kyung) menjadi kru sebuah produksi filem Amerika Syarikat yang membuat pengambaran di Korea.

Pengarah Sinematografi, pelakon dan beberapa kru merupakan orang putih manakala 80% yang lain adalah orang Korea. Jadi mereka mengupah Mi Joo sebagai Jurubahasa.

Oh Mi Joo telah bergaduh mulut dengan pengarah Mat Salleh tersebut kerana mat salleh itu telah berani memaki hamun, mencarut dan memperkecilkan kru berbangsa Korea yang lain disebabkan mereka tidah faham Bahasa Inggeris.

Berbeza dengan kita di Malaysia, kalau ada 20 orang staff orang Malaysia, tapi cukup dengan hanya seorang sahaja staff warga asing, kita pula yang terpaksa terkial-kial kena cakap Bahasa Inggeris. Seolah-olah kita yang datang ke negara orang.

Begitulah bagaimana kuatnya rakyat Korea malah negara-negara seperti Jepun, China, German dan Perancis walaupun mereka telah maju, canggih dan terkenal diseluruh dunia, mereka tetap memartabatkan bahasa dan kebudayaan mereka dalam setiap perkara seperti pendidikan, filem, drama, animasi, lagu dan pelbagai lagi.

Manakala kita di Malaysia pula memperlekehkan, mengecilkan, memerli, dan mengetawakan jika ada rakan-rakan kita yang tersalah sebutan atau tatabahasa Bahasa Inggeris walaupun sedikit.

Tak salah untuk menegur dan perbetulkan, tapi yang menjadi kesalahan apabila teguran itu dilakukan dengan nada sindiran dan tertawa seolah-olah mereka yang tersalah sebut ini terlalu bodoh.

Jika kita hendak maju, contohilah adab dan pemikiran mereka yang telahpun maju jauh kehadapan daripada kita.

Artikel dinaikkan selepas mendapat izin Nur Syazwan Arasy.


Sains Dan Agama: Atheist Vs Theist?

Ok, dia macam ni. Pendokong atheist dan pendokong agama selalu berdebat tanpa isi yang tepat.Masalah sebenar pasal atheist vs theist ni berkisarkan dua benda sahaja:

-free will vs determinism
-materialism vs idealism

Yang pasal benda pertama tu aku taknak cerita sebab dah banyak kali dah sembang pasal benda tu. Fokus penulisan untuk hari ni ialah point kedua tu. Paradoks dualism (materialism vs idealism). Benda ni atheist dan theist selalu terlepas pandang dalam berdebat.

Fahaman materialism ni merujuk kepada pandangan alam (worldview) yang melihat dunia ni secara fizikal semata-mata. Disebabkan itu, setiap idea, pandangan dan hujah hendaklah dilihat dari kaca mata fizikal. Kebenaran tu hendaklah mampu dicapah menggunakan panca indera. Kalau ikut bahasa kasar dia, kebenaran ni dapat dilihat dan dieksperimentasi. Benda-benda macam neraka, malaikat dan roh ni semua benda metafizik, maka tak valid dari sudut pandangan materialism sebab tak dapat dicapah menggunakan panca indera serta tak boleh nak dieksperimen. Dalam bahasa lain, benda-benda ni mengarut.

Oleh sebab itulah, kaum atheist ni dikira sebagai kaum material. Semua benda kena saintifik. Walau bagaimanapun, atheist ni, keras macam mana pun, memang sampai bila-bila pun mereka tak boleh nak cakap Tuhan tak wujud. Disebabkan panca indera kita ni terhad, maka pemahaman kita terhadap kebenaran pun terhad. Dah la panca indera terhad, benda yang kita nak sukat ni, yakni Tuhan pulak sifatnya infiniti. Kita masih terperangkap dengan kerangka dunia 3D, padahal Tuhan ni melampaui 3D, 4D hinggalah ke ∞D.

Sebab itu aku kata benda ni paradoks:

1) Kebenaran itu berpandukan panca indera
2) Panca indera kita terhad
3) Konklusinya, kita takkan dapat nak faham kebenaran secara total.

Kalau kebenaran tu kita tak mampu faham, macam mana nak tahu Tuhan ni wujud atau tak? Sekalipun kita dah faham 100% dunia ni, kita masih lagi terperangkap pada kerangka ruang masa 3D. Kita tak boleh nak lebih daripada tu sebab panca indera kita terhad pada 3D sahaja. Jadi, kita tak boleh nak cakap Tuhan ni tak wujud. Sebab itulah terma atheist ni kalau ikut takrif sekarang bukan atheist tulen pun, tapi agnostik atheisme. Percaya Tuhan tu ada, tapi malas nak ambil kisah. Macam aku cakap dulu lah.

Untuk theist pulak, haa jangan nak gembira lebih-lebih. Ya, Tuhan tu wujud, tapi persoalan sekarang ni, Tuhan mana? Agama mana?

“Tapi >masukkan nama agama< ialah agama paling benar,” getus fulan si fulan.

…Iyakah?

Bawaklah hujah macam mana pun, anda akan perasan, hujah-hujah tu semua sedikit pun tak menerangkan kenapa agama itu ini benar dari sudut pemikiran materialist. Anda nak berhujah benda metafizik dengan bangsa fizik tulen. Memang tak masuklah. Sampai bila-bila pun tak masuk. Macam anda hujah pasal kambing, mereka hujah pasal ayam. Sedikit pun tak berkaitan.

Sebab itulah agama disebut ‘faith’ dalam bahasa Inggeris. Dari sudut agama, untuk memahami kewujudan Tuhan semua tu alat primernya ialah ‘kepercayaan’, bukan pembuktian material. Faith ialah kepercayaan. Terbalik kalau nak banding atheist materialist ni. Fungsi sebenar agama ialah membentuk gaya hidup yang elok menerusi ‘faith’. Anda tak boleh nak buktikan Tuhan mana yang betul mengikut skop metafizik terhadap geng materialist, tapi anda boleh bentukkan nilai etika dan gaya hidup yang bagus bila kita sadurkan gaya elok faith kepada hal-hal material. Sebagai contoh, zakat dan derma.

Masalah fahaman ‘pure materialism’ ni ialah benda benda baik dan buruk ni takde nilai pun. Ikut anda la nak buat macam mana pun, kuasa alam, begitu. Kalau materialist nak jadi baik, kena berdasarkan humanisme. Sementara itu, agama mengajar kita untuk buat benda baik dan menegah benda buruk sejak dari awal lagi.

Kalau anda tanya aku pasal pandangan alam sendiri, aku akan cakap aku ni seorang Islam ASWJ, taip dari sudut luaran aku ni ‘dialectic materialist’. Sebagai seseorang yang nak jadi saintis, adalah penting bagi aku untuk berfikiran saintifik dan empirikal. Ya, malaikat semua tu wujud, tapi jangan bawak masuk campur dalam hal sains. Sains itu hanya berdasarkan benda material dan fizikal sahaja, bukan metafizikal.

Juga, fahaman ni sangat berkesan pada aku dalam menapis segala jenis kejadongan saintifik yang bermaharaja lela dalam kalangan masyarakat. Namun pada masa yang sama, aku juga seorang ‘platonic idealist’ dari sudut dalaman. Disebabkan ada sesetengah benda ni memang takkan dapat dihuraikan sampai habis macam nombor pi yang tak berpenghujung, maka aku percaya alam ni juga tak mampu dihuraikan dan difahami melalui panca indera semata-mata seperti konsep alam ghaib.

Ini lah sebab utama kenapa aku selalu ikut ‘ghost hunting’. Aku sebenarnya agak skeptik pasal hantu ni semua, tapi disebabkan pengalaman-pengalaman lepas, benda-benda ni semua cetuskan lagi banyak persoalan daripada jawapan. Maka, aku tak mempunyai pilihan lain selain terjun sekali dan cari hantu untuk teroka alam metafizik, sekalipun hampir mustahil. Aku takkan sesekali biarkan batasan panca indera menganggu gugat odisi aku dalam memahami alam.

Aku percaya, inilah apa yang sepatutnya seorang saintis lakukan – cuba jawab soalan sampai ke hujung batasannya, walaupun hampir mustahil. Juga, inilah pemikiran yang patut ada pada semua Muslim. Bila kita nampak benda pelik, benda pertama kena buat bukannya kena rasa takut menyembah ke hape, tapi cuba faham benda tu dulu. Kemudian, cuba jawab kenapa benda tu terjadi. Lepas tu, cuba ambil ibrah pasal kejadian Tuhan ni. Inilah minda orang Islam saintifik. Bukannya terus percaya teori konspirasi. Ini juga antara sebab kenapa sekalipun aku dah ‘revert’ jadi Muslim, aku tetap tak buang pemikiran agnostik freethinker dulu.

Blatant act of believing is as dangerous as being an extreme sceptic. There should be a mix and touch of balance between it.

RUJUKAN:

Armstrong, Karen (1999). A History of God. London: Vintage. ISBN 978-0-09-927367-7.

Holt, J. (2012). Why does the world exist?: An existential detective story. WW Norton & Company.

Wood, Allen (2005). Honderich, Ted (ed.). The Oxford Companion to Philosophy. Oxford: Oxford University Press. ISBN 978-0-19-926479-7.


Kenapa Ikan Laut Tidak Masin

Fitrah ikan boleh kata pelik juga. Hidup bukan main dalam air masin. Tetapi isinya tidak masin langsung. Hairannya kalau lumur ikan dengan garam, boleh pula isinya masin. Sampai boleh ada pepatah: ikutilah resmi ikan – masin di keliling tetapi isinya kekal manis. Persoalannya, macam mana ikan kekal ‘manis’ walau hidup dalam air masin? Sudah pasti bukan sisik yang main peranan, kerana ikan jerung mana ada sisik macam ikan bertulang (bony fish).

Pertama sekali, kita tidak boleh faham fitrah ikan dengan menggunakan konsep mamalia. Logiknya ada pada kerbau: walaupun suka selut, dagingnya tetap merah macam lembu. Tiada langsung selut pada dagingnya. Sebut kerbau eloklah sikit. Kalau sebut babi, lain macam jadinya. Babi sesuai untuk jadi contoh orang tidak beri isyarat waktu membelok.

Balik kepada topik. Garam boleh membunuh. Kalau pada mamalia, garam berlebihan boleh menyebabkan tekanan darah tinggi, penyakit jantung dan strok. Kerana mamalia secara fitrah tidak mampu ‘memproses’ garam seperti ikan laut. Inilah kelebihan yang ada pada ikan laut. Mereka mampu mengimbangi kandungan garam dalam badan. Proses ini membolehkan mereka hidup seperti biasa dan bertindak balas secara normal.

Fitrah mereka senang saja. Pastikan kandungan garam dalam badan tidak banyak macam kandungan garam di laut. Air masin masuk dalam badan mereka. Tetapi mereka boleh mengeluarkan ‘lebihan’ iaitu garam yang masuk bersama air. Biasanya lebihan ini keluar melalui ginjal dan insang dalam bentuk air kencing (Pauly, 2018).

Atas sebab itulah, isi mereka kekal ‘manis’.

Bukan Semua Ikan Boleh Buat Benda Ini

Sekarang kita faham kenapa ikan menjadi masin selepas dilumur garam. Kerana jawapan mudahnya, ikan sudah mati. Secara saintifik, proses ikan laut ‘kumuh’ air masin dipanggil osmosis. Pengetahuan tentang asas sains ini penting untuk kita faham kenapa ikan air tawar tidak boleh hidup dalam air masin. Mereka tidak boleh menapis keluar kandungan garam yang masuk dalam badan. Kandungan ini terkumpul begitu banyak, akhirnya membunuh ikan terbabit.

Begitu juga dengan ikan air masin. Mereka tidak boleh hidup dalam air tawar. Kerana air akan masuk dalam badan mereka dan terkumpul terlalu banyak sampai mereka kembang dan akhirnya mati. Ikan air tawar terkumpul garam. Ikan air masin terkumpul air.

Walau bagaimanapun, ada beberapa jenis ikan yang mampu hidup dalam air tawar dan masin. Dalam bahasa saintifik, mereka adalah “euryhaline fish” yang serba mampu mengimbangi kandungan air dan garam sesuka hati kerana habitat mereka adalah di muara misalnya. Ambil contoh ikan salmon. Mereka menetas di kawasan air tawar. Selepas beberapa bulan, baru mereka berhijrah pergi ke perairan masin. Apabila tiba masanya untuk bertelur, ikan salmon dewasa akan kembali ke air tawar (Sternberg, 2003).

Pokok pangkalnya, fitrah ikan ditentukan melalui proses evolusi yang memakan masa selama 530 juta tahun. Tentu sekali banyak benda yang sains masih belum rungkaikan sepenuhnya. Namun ini adalah asas yang sudah diketahui saintis, bahawasanya ikan terdiri daripada tiga jenis – saltwater (air masin), freshwater (air tawar) dan euryhaline fish. Kebolehan mereka bukanlah suatu benda yang mengejutkan – kerana kita sendiri sudah tahu kewujudan haiwan dua alam seperti katak dan penyu misalnya yang serba mampu hidup di mana-mana sahaja.

Malah ikan keli sendiri menunjukkan ketahanan yang agak luar biasa dengan mekanisme “tutup insang” dan “buka ruangan pernafasan”. Pengetahuan ini boleh dijadikan sandaran asas bagi memahami fitrah ikan.

RUJUKAN:

Pauly, D. (2018, November 2). Why are salt water fish not salty to eat? CBC.

Sternberg, D. (2003). The Ultimate Guide to Freshwater Fishing. Publishing Solutions. Halaman 156.


Kenapa Doa Tak Makbul?

Bersabarlah…sesengguhnya Allah bersama kita, sesungguhnya Allah bersama orang-orang yang sabar… dan..SABAR itu kepala kepada iman!

Tapi bila dah dapat kambing itu, nabi Musa tak adeaah nak terajang ke atau nak lempang kambing tu sebab menyusahkan dia. Apa yang Nabi Musa buat ialah belai dan gosok dia, sambil berkata; “Kesian kau kambing, kenapa susah-susah begini?” Lalu mendukung kambing itu bawak pulang, maka pada ketika itu juga Allah berfirman kepada malaikat Jibrail AS untuk melantik Nabi musa sebagai Nabi kerana ada sifat sabar… subhanaAllah…

Nikmat mana lagi yang kita dustakan?


Bola Sepak Atau Soccer – Mana Satu Yang Betul?

Bola sepak merupakan sukan nombor satu di dunia dan menjadi minat semua tanpa mengira warna kulit, fahaman politik mahupun agama. Dan menjelang Piala Dunia 2018 yang akan berlangsung di Rusia tak lama lagi, semua tidak sabar menonton pasukan pilihan masing-masing beraksi di gelanggang bagi merebut trofi idaman ramai itu termasuk Amerika Syarikat. Namun ada sesuatu yang membuatkan ramai peminat bola sepak di luar Amerika merasa kurang senang, mengapa bola sepak (football) dipanggil soccer di sana?

Asal usul perkataan soccer ini dilihat bermula dari kemahuan untuk membezakan bola sepak persatuan atau kita kenali sebagai Persatuan Bola Sepak pada abad ke-19 dengan ragbi bola sepak, satu sukan berbeza yang semakin dikenali pada masa sama. Ragbi bola sepak kemudiannya dikenali ramai sebagai rugger sementara bola sepak persatuan dikenali sebagai soccer walaupun terma bola sepak (football) terus digunakan.

Sementara di seberang Atlantik pula, pelbagai jenis variasi football yang dikenali sebagai gridiron atau American football mula berevolusi pada awal abad ke-20. Istilah soccer atau socker mula digunakan di media sebagai gambaran kepada bola sepak sementara variasi lainnya dikenali sebagai football. Bagaimanapun, tak semua menerima penggunaan terma soccer ini kerana dianggap hodoh dan menjelikkan serta hanya digunakan selepas ribuan akhbar berkeras menggunakan terma tersebut. Apapun, sepanjang abad ke-20, budaya kedua-dua sukan soccer dan football ini berkembang. Terma soccer ini bagaimanapun tidak hanya terpakai di Amerika Syarikat saja. Ia turut berlaku di negara-negara lain ada sukan football yang tersebar luas seperti Ireland (Gaelic football) dan Australia (Australian Rules football). American football berevolusi dari bola sepak persatuan dan ragbi bola sepak. Bagaimanapun, ia menggunakan bola yang berbeza dan set peraturan yang berlainan. Walaupun terma gridiron menerangkan permainan sama di Australia dan New Zealand serta difahami di Amerika Utara tetapi terma tersebut tidak popular.

Jadi mengapa ramai memandang sinis penggunaan terma football untuk menerangkan American football? Ramai berbuat demikian kerana kaki jarang digunakan dalam permainan tersebut. Benar, aspek permainan membabitkan sepakan memang wujud tetapi majoriti permainan menggunakan tangan, satu perkara yang membuatkan ramai peminat merasakan nama tersebut seolah-olah tidak kena dengan permainan tersebut. Sikap ini juga menyebabkan sukan-sukan lain dipandang sinis seperti ragbi, Australian Rules dan Gaelic football.

Perdebatan berkenaan penggunaan terma betul berkenaan bola sepak sangat hangat sehinggakan menarik perhatian beberapa pakar akademik. Mereka mengadakan beberapa kajian untuk melihat sejauh mana teori berkenaan nama dan mencari penjelasan di sebalik semua ini. Seorang profesor dari Universiti Michigan bernama Stefan Szymanski membentangkan satu kajian bertajuk ‘It’s Football, Not Soccer’ pada tahun 2014. Dalam kajian tersebut, Szymanski menulis, “Orang Amerika sudah lama merujuk bola sepak persatuan sebagai soccer sejak bertahun-tahun lamanya sehingga ramai percaya ianya dicipta di Amerika. Ramai cuba mengaitkan penggunaan perkataan ini dengan tuduhan imperialisme dan hegemoni budaya Amerika.”

Hakikatnya menurut beliau, perkataan itu juga kerap digunakan di England sehinggalah 30 tahun lepas. Pada ketika itu, sukan bola sepak atau soccer di Amerika Syarikat sedang berkembang melalui penubuhan liga mereka sendiri iaitu Liga Bola Sepak Amerika Utara (North American Soccer League/NASL) yang berakhir pada tahun 1984 sebelum muncul semula dengan versi moden dan berperanan sebagai liga kedua di bawah Major League Soccer (MLS) pada tahun 2009. NASL amat popular pada ketika itu kerana membariskan pemain-pemain terbaik dunia seperti legenda Brazil Pele, Raja Bola Barcelona mendiang Johan Cruyff, legenda Bayern Munich Franz Beckenbauer dan legenda Manchester United mendiang George Best.

SUMBER


Sejarah Ahli Sunnah Wal Jamaah

Ahli Sunnah Wal Jamaah (Ahli Sunnah) ialah golongan yang memahami dan berpegang kepada al-Quran dan Sunnah Nabi Muhammad menerusi para sahabat, tabi’in dan tabi’ tabi’in yang setia bersama mereka dalam prinsip- prinsip akidah, syariah dan akhlak.

Rasulullah bersabda, “Sebaik-baik umatku adalah pada masaku. Kemudian orang-orang yang setelah mereka (generasi berikutnya), lalu orang-orang yang setelah mereka.” (HR AL-BUKHARI)

Salafussoleh dari sudut bahasa bermakna para pendahulu yang soleh. Yang dimaksudkan dengan istilah Salafussoleh adalah para pendahulu kaum muslimin dari kalangan sahabat Nabi, tabi’in (para murid sahabat) dan tabi’ tabi’in (para murid tabi’in). Dengan demikian Salafussoleh adalah tiga generasi terawal dari kaum muslimin.

Ahli Sunnah memakai manhaj Salafussoleh sebenar yang wujud dalam tiga kurun terbaik. Diamalkan sejak zaman Salafussoleh sehinggalah sekarang. Keabsahan sanad ilmu dan thaqafah yang dipegang aqidah ini bersambung daripada seorang ulama’ kepada ulama’ yang lain sampailah kepada Rasulullah. Ianya adalah sebuah manhaj yang diperakui keasliannya. Bukannya sebuah mazhab yang dibuat-buat.

Syekh Dr. Sa’id Ramadhan Al-Buthi menyatakan, “Al-Salafiyyah ialah satu tempoh masa yang diberkati dan bukanlah sebuah mazhab Islam.”

Ahli Sunnah diperakui kebenarannya oleh jumhur ulama’ dan diterima majoriti kaum Muslimin, menjadikannya Sawād al-A’zam yang dijamin Nabi.

Rasulullah bersabda, “Allah tidak menghimpunkan umatku dalam perkara kesesatan selama-lamanya. Hendaklah kamu mengikuti al-Sawad al-A’zam, yang bermaksud sekumpulan majoriti orang yang berhimpun mentaati pemerintah dan menurut jalan yang lurus.”

Sufyan Ats-Tsouri berkata, “Melalui al-Sawad al-A’zam, mereka dinisbahkan sebagai Ahli Sunnah Wal Jamaah.”

Kaedah Ahli Sunnah selari dengan apa yang dibawa oleh Rasulullah dan para Sahabat. Tidak terlalu ekstrem kepada kekerasan sehingga sentiasa mahu mengkafirkan golongan yang bercanggah pendapat dengan mereka dan mereka juga tidak terlalu ekstrem kepada kelembutan sehingga memberi laluan kepada golongan yang menyeleweng dari al-Quran dan Sunah. Mereka mampu mengawal perbezaan pandangan ijtihad mereka untuk menjaga kesatuan umat.

Sejarah menjelaskan siapakah Ahli Sunnah Wal Jamaah. Jasanya tidak dapat dinafikan. Kita dapat lebih menyedari kepentingan akidah ini apabila memahami kecelaruan dan fitnah yang melanda kaum muslimin sebelum manhaj Salafussoleh disusun menjadi Ahli Sunnah Wal Jamaah.

Sejarah Abad Pertama Hingga Ketiga Hijrah

Ketika Rasulullah masih hidup, umat Islam tidak mengalami polemik iktikad yang serius kerana sebarang permasalahan dapat terus diajukan kepada baginda dan diselesaikan segera. Kesepaduan ummah terjamin melalui kesepakatan di hadapan Rasulullah. Akan tetapi, keadaan berubah apabila Nabi Muhammad wafat. Kaum munafiq, gerakan murtad dan nabi palsu mula berani menampakkan taring setelah ketiadaan baginda.

Seawal-awal salah faham di kalangan ummah ialah tentang siapakah yang paling layak menjadi khalifah menggantikan Rasulullah. Segelintir pihak mendakwa bahawa Saidina Ali yang paling layak. Setelah bermesyuarah, para sahabat memutuskan Saidina Abu Bakar sebagai khalifah. Ketegasan Saidina Abu Bakar meredakan beberapa konflik yang melanda.

Di zaman Saidina Uthman, berlaku pembunuhan khalifah ke-3 itu yang didalangi oleh orang munafiq. Peristiwa ini mencetuskan kontroversi apabila ummah menuntut agar pembunuh sebenar dihukum mati. Ketika Saidina Ali menjadi khalifah ke-4, fitnah semakin marak apabila gerakan dari Syam menekan pembelaan Saidina Uthman. Salah faham yang ditiup oleh kaum munafiq akhirnya mencetuskan Perang Siffin & Perang Jamal.

Di zaman ini munculnya firqah Syiah, Khawarij & Murjiah.

• Syiah ialah firqah yang melampau dalam memuja Saidina Ali. Mereka menolak kepemimpinan Saidina Abu Bakar, Umar & Uthman. Pemimpinnya ialah Abdullah bin Saba’.

• Khawarij ialah firqah yang melampau dalam membenci Saidina Ali. Mereka mulanya menyokong Saidina Ali tetapi kemudian menolak kepimpinannya selepas majlis Tahkim dalam Perang Siffin. Golongan ini mula terbentuk pada akhir abad ketujuh Masehi di selatan Iraq. Pemimpinnya ialah Abdullah bin Wahab Ar-Rashidi.

• Murjiah ialah firqah yang beriktikad bahawa perbuatan maksiat tidak memberi mudarat kalau sudah beriman, sepertimana membuat kebaikan tidak bermanfaat kalau kafir. Pemimpinnya ialah Hasan bin Bilal Muzni, Abu Sallat Samman, dan Diror bin ‘Umar.

Selepas ketiadaan Khulafa’ Rasyidin ke-4, Saidina Hasan yang menggantikan ayahnya Saidina Ali, telah menyerahkan takhta khilafah kepada Saidina Muawiyah bagi mencegah perpecahan ummah yang lebih parah. Maka bermulalah Khilafah Umayyah yang membuka wilayah Islam dengan lebih luas.

Apabila negara Islam berkembang luas, berlaku perbincangan antara saudara-saudara baru mengenai agama. Antara topik yang terpenting adalah membicarakan masalah akidah. Hasil daripada beberapa perbincangan, lahir berbagai-bagai fahaman asing. Akibatnya, ada yang terpesong dalam memahami teks al-Quran yang sebenar. Jajahan baru membawa bersama pelbagai fahaman luar yang memasuki negeri Islam. Bangsa arab kini menempuh cabaran baru iaitu serangan pemikiran. Falsafah greek tanpa disaring telah mencetuskan kerancuan pemikiran. Ditambah lagi dengan beberapa sarjana yang telah terpesong akibat membelakangi sanad keilmuan.

Munculnya perpecahan tersebut akibat penafsiran yang berbeda pada apa yang telah disampaikan Rasulullah. Mereka mengambil satu nas dari al-Quran atau Hadits dan meninggalkan nas yang lain, sehingga apa yang mereka faham tidak sama dengan apa yang para Sahabat faham daripada Rasulullah. Oleh kerana ini, sanad talaqqi begitu penting.

Di zaman ini munculnya firqah Muktazilah, Qadariah, Jabbariyah, Najariah dan Musyabbibah Mujassimah.

• Muktazilah ialah firqah yang berfahaman bahawa Tuhan tidak mempunyai sifat, bahawa manusia membuat pekerjaannya sendiri, bahawa Tuhan tidak dapat dilihat dengan mata dalam syurga, bahawa orang yang mengerjakan dosa besar diletakkan di antara syurga dan neraka, dan mikraj Nabi hanya dengan roh sahaja dan lain-lain. Pemimpinnya ialah Wasil bin ‘Ata dan ‘Umar bin ‘Ubaid.

• Qadariah ialah firqah yang beriktikad bahawa segala perbuatan manusia itu samada baik atau buruk adalah lahir dari usaha dan ikhtiar manusia itu sendiri, tiada hubung kait dengan kuasa Allah. Pemimpinnya ialah Ma’bad ibn Khalid al Juhani dan Ghailan al-Dimasyqi.

• Jabariyah ialah firqah yang beriktikad bahawa manusia itu dipaksa dan digagahi sepenuhnya oleh Allah, manusia itu langsung tidak berkemampuan melainkan Allah dan manusia seperti kapas dan debu yang ditiup angin. Segala buruk dan baik itu Allah yang melakukannya ke atas manusia. Pemimpinnya ialah Jaham ibn Safuan dari Khurasan.

• Najariah ialah firqah yang beriktikad kuasa perbuatan yang dinamakan makhluk boleh memberi bekas, menafikan rukyah Allah dengan nyata di hari akhirat, menganggap al-Quran itu baharu dan mendakwa iman cukup dengan pengakuan sahaja. Pemimpinnya ialah Abil Khusein bin Muhammad al Najar.

• Musyabbibah Mujassimah ialah firqah yang beriktikad Tuhan juga bersifat seperti manusia, ada tangan, mata, kaki, duduk di atas kerusi dan sering turun naik di antara langit dan bumi secara fizikal. Mengatakan bahwa Tuhan itu bertempat dan menyerupai sifat-sifat makhluk-Nya. Pemimpinnya ialah Abu Abdillah al-Hasan bin Hamid bin Ali al-Baghdadi al-Warraq, Muhammad bin al Husain bin Muhammad bin Khalaf bin Ahmad al-Baghdadi al-Hanbali dan Abu al-Hasan Ali bin Abdullah bin Nashr az-Zaghuni al-Hanbali.

Di zaman Khalifah al-Ma’mun, al-Mu`tasim dan al-Wathiq, kerajaan memayungi firqah Muktazilah. Mereka memaksa rakyat mengakui al-Quran sebagai makhluk dan memenjarakan sesiapa yang ingkar.

Kemunculan

Bagi mengelakkan ummah terus terjerumus ke lembah kesesatan, maka lahirlah ulama’ yang mengumpulkan manhaj asli Salafussoleh dan bertegas melawan penyelewengan aqidah dan pemikiran.

Imam Abu Hasan ‘Ali Al-Asy’ari lahir di Basrah tahun 260 Hijrah dan wafat dalam tahun 324 Hijrah. Imam Abu Mansur Muhammad al-Maturidi pula lahir di Basrah sekitar tahun 238 Hijrah dan wafat tahun 333 Hijrah. Kedua-dua imam Ahli Sunnah ini termasuk dalam kalangan Salafussoleh.

Imam Al-Asya’ari pernah berpegang pada fahaman Muktazilah dan berguru kepada ayah tirinya Abu Ali al-Jubbai. Selepas berusia 40 tahun, beliau berfikiran matang dan tekun mengkaji secara mendalam. Pada suatu hari, beliau berdebat dengan ayah tirinya dalam mengenai kehidupan selepas mati. Selepas berdebat dengan ayah tiri beliau, Abu Hasan al-Asy’ari bangun berucap di Masjid Basrah lalu mengisytiharkan dirinya keluar daripada fahaman Muktazilah dan berpegang pada Ahli Sunnah wal Jamaah.

Abu Hasan al-Asy’ari memperkemaskan aliran Ahli Sunnah dengan mengemukakan hujah-hujah logik akal serta teks-teks al-Quran dan hadis yang ada. Hujah-hujah yang dikumpulkan cukup kuat bagi mematahkan hujah Muktazilah yang pesat berkembang pada masa itu. Beliau berjaya mengumpulkan ramai murid dan pengikut.

Syekh Dr. Sa’id Ramadhan Al-Buthi berkata, “Sesungguhnya Imam Asya’ari tidak memulakan pendapat bida’ah, tidak mencipta mazhab, dan sebenarnya yang dilakukan ialah menyusun mazhab Salafussoleh, berjuang untuk kebenaran yang diwariskan oleh Rasulullah dan sahabatnya, ia diiktiraf oleh semua imam-imam tafsir, hadis dan feqh pada zamannya.”

Pengaruh

Al-Mutawakkil ialah khalifah yang memainkan peranan penting dalam kejayaan golongan Ahli Sunnah mendominasi dunia Islam. Semasa awal pertabalan al-Mutawakkil menjadi khalifah, aliran Muktazilah memegang kekuasaan dalam hampir kesemua bidang sama ada pemerintahan dan pentadbiran negara, institusi- institusi pendidikan, pusat-pusat perubatan, perdagangan. Aliran ini juga turut mendominasi akidah golongan berpendidikan tinggi, intelek-intelek dan kelas-kelas masyarakat yang mempunyai pengaruh.

Aliran Ahli Sunnah menguasai masyarakat bawahan dan kebanyakannya terdiri daripada kadi, pendakwah, ulama fiqh dan orang-orang yang mengikuti mereka. Al- Mutawakkil bersekutu dengan Ahli Sunnah kerana mendapati faedah dan keuntungan daripada tindakannya itu. Perintah telah dikeluarkannya untuk menyingkirkan Muktazilah dari kerajaan.

Pembaharuan yang dibawa oleh Abu Hasan al-Asy’ari adalah dengan mengemukakan hujah logik dengan disertakan hujah teks al-Quran dan hadis Nabi Muhammad. Hujah-hujah ini membawa kekuatan kepada Ahli Sunnah wal Jamaah bagi menghadapi hujah golongan Muktazilah yang pesat berkembang dan mendapat sokongan daripada pemerintah-pemerintah kerajaan Abbasiah. Akhirnya, golongan Muktazilah bukan sahaja dibendung dengan hujah, tetapi kerajaan yang ditubuh kemudiannya memberi sumbangan politik yang besar bagi mempertahankan dan mengembangkan fahaman Asya’irah.

Aliran Asya’irah ini berkembang dengan pesatnya di Iraq. Semakin berkembang lagi pada masa keemasan Madrasah An-Nizhamiyah di Baghdad dan didukung oleh Al-Mahdi bin Tumirat. Kemudian, ia berkembang di Mesir pada zaman Salahuddin al- Ayubi, di Syiria dengan sokongan Sultan Nuruddin Zanki, di Maghribi dengan sokongan Abdullah bin Muhammad, di Turki dengan sokongan Khilafah Uthmaniah dan di daerah-daerah yang lain. Sultan Muhammad al-Fateh juga beraqidah Ahli Sunnah Wal Jamaah. Ia menyebar luas pada zaman Wazir Nizhamul Muluk di zaman Bani Saljuk. Aqidah ini juga didokong oleh ulama’-ulama’ di kalangan mazhab Hanafi, Maliki, Syafie dan Hanbali.

Al-Firqoh An-Najiyah

Rasulullah bersabda, “Yahudi telah berpecah-belah menjadi 71 golongan, maka satu di Syurga dan tujuh puluh di Neraka, dan Nashara telah berpecah belah menjadi 72 golongan, maka satu di Syurga dan tujuh puluh satu di Neraka, dan demi yang jiwaku di tangan-Nya sungguh ummatku akan berpecah belah menjadi 73 golongan, maka satu di Surga dan tujuh puluh dua di Neraka, dikatakan “Wahai Rasulullah siapa mereka itu?”, beliau berkata: “Mereka adalah al-Jama’ah.” (HR AHMAD)

Rasulullah bersabda, “Aku tinggalkan dalam kalangan kamu dua perkara yang kamu tidak sekali-kali akan sesat selagi kamu berpegang teguh kepada keduanya, iaitu kitab Allah dan sunnah Rasulullah.” (HR IMAM MALIK)

Rasulullah bersabda, “Senantiasa terdapat kelompok dari ummatku yang mengibarkan (menampakkan) kebenaran, tidak merugikan mereka orang-orang yang menghinakannya sampai datang keputusan Allah, sedangkan mereka tetap dalam keadaan demikian.” (HR MUSLIM DARI TSAUBAN)

Firqah al-Nâjiyah merupakan nama lain dari Ahli Sunnah Wal Jama’ah, Jamâ’ah al-Muslimin, Thaifah Manshûrah, al-Ghuraba’, dan Ahl al-Hadîts atau Ahl al-Atsar. Semuanya merupakan kesatuan makna dan tidak terpisah-pisah. Adapun nama-nama yang disebutkan itu menunjukkan karakteristiknya yang beragam.

Ahli Sunnah Wal Jamaah adalah satu istilah yang jelas untuk menunjukkan ke atas seseorang yang bermanhajkan Al-Salaf As-Soleh dengan berpegangkan Al-Qur’an dan Sunnah dan peninggalan-peninggalan yang diriwayatkan daripada Rasulullah serta daripada para sahabat, bagi membezakan daripada mazhab-mazhab Bid’aah dan pengikut hawa nafsu semata.

Dan sekiranya disebutkan istilah ini (Ahli Sunnah Wal Jama’ah) di dalam kitab-kitab Ulama’, maka yang dimaksudkan dengannya ialah Al-Asyã’irah, dan Al-Mãthuridi dan Ashabul Hadis. Ini kerana, merekalah yang lebih mendalami hal keadaan Rasulullah dan mereka tidak menggantikan apa-apa atau mengubahnya sepertimana perbuatan dari selain mereka yang cenderung kepada kesesatan dan berlebih-lebihan.

Rasulullah telahpun menyifatkan Al-Firqoh An-Najiyah sebagai satu golongan yang terbesar (majoriti) daripada kalangan ummah. Dan penyifatan ini bersesuaian ke atas Asya’irah dan Mathuridi serta Ashabul Hadis. Maka sesungguhnya mereka adalah sebanyak-banyak ummat Islam.

Imam Jalal Al-Dawani berkata, “Al-Firqoh An-Najiyah adalah Asya’irah, iaitu mereka mengikuti pada dasar-dasar yang dibawa oleh Syeikh Abu Hasan Asya’ari.

Jikalau aku berkata: Bagaimana dihukumkan bahawasanya Firqoh An-Najiyah ini adalah Asya’irah? Dan tiap-tiap firqoh mendakwa bahawa ia adalah Najiyah?

Aku katakan, bersesuaian dengan hadis,yang mengatakan bahawa sesungguhnya mereka itu – yakni Firqoh An-Najiyah – mereka beriktikad dengan apa yang diriwayatkan daripada Nabi dan para sahabat Baginda.

Dan iktikad itu adalah suatu perkara yang batin,ia tidak dapat diketahui kaifiat caranya melainkan dengan pemberitahuan daripada tuan empunya diri.

Dan Nabi telah mengkhabarkan mengenai iktikad baginda melalui hadis-hadis qouliah dan kemudiannya diambil oleh para sahabat baginda, dan mereka mengkhabarkan pula kepada sekalian ummah dan seterusnya, Asya’irah mengambil hadis-hadis soheh tersebut. Dan mereka beriktikad dengan maksud pengertian yang sebenar tanpa mengubahnya dari makna murod yang dikehendaki oleh Nabi. Oleh demikian itulah mereka dikatakan sebagai Asya’irah.

Maka sesungguhnya mereka berpegang dalam akidah mereka dengan hadis-hadis Soheh yang diambil daripada Rasulullah dan daripada para sahabat baginda. Dan mereka tidak membolehkan memandang sekadar sisi luar hadis melainkan pada hal keadaan dhoruri. Dan mereka tidaklah mengikuti akal semata sedang meninggalkan dalil nas sebagaimana Muktazilah.”

Golongan Ahli Sunnah Wal Jamaah

Imam ‘Abdul Qohir Al-Baghdadi:

“Sesungguhnya Nabi ketika menyebutkan bahawa ummatnya akan terpecah kepada tujuh puluh tiga firqoh dan turut mengkhabarkan bahawa salah satu firqoh daripadanya adalah Najiyah. Ditanya pula mengenai Firqoh An-Najiyah dan berkaitan sifatnya, maka ia diisyaratkan kepada mereka, yang mana mengikuti landasan Rasulullah dan para sahabat. Dan tidaklah kita dapati pada hari ini daripada pecahan ummah yang bersepakatan dengan para sahabat selain daripada Ahli Sunnah Wal Jama’ah yang mana terdiri daripada fuqoha’ ummah dan mutakallimi as-sifatiah.”

Kemudian dia membuat penjelasan bahawasanya tidak akan selamat baki daripada firqoh-firqoh yang lainnya dan menggariskan penyelewengan mereka daripada manhaj Rasulullah dan para sahabat.

Dan daripada penjelasan ini, bahawa orang-orang yang mengikuti para sahabat adalah sesiapa yang beramal dengan apa yang telah dibenarkan oleh riwayat-riwayat yang soheh pada hukum-hukum dan rahsia-rahsia mereka. Dan begitulah sunnah Ahli Sunnah tanpa wujud kelompok yang bid’aah. Dan membenarkan kesohehan pada apa yang telah kita sebutkan iaitu sudah pasti selamatnya mereka yang mengikuti jalan Nabi begitu jua orang-orang yang mengikuti para sahabat. Dan segala puji bagi Allah atas demikian itu.

Al-Baghdadi menjelaskan pembahagian Ahli Sunnah Wal Jamaah kepada lapan bahagian iaitu:

Pengiktirafan

Rujukan:


Timbuktu – Tamadun Islam Yang Pernah Bersinar Di Bumi Afrika

Nama Timbuktu mungkin lebih dikenali disebabkan tindakan kumpulan pengganas Ansar Dine mencetuskan huru-hara di wilayah Mali itu beberapa tahun sebelumnya. Tetapi pada Zaman Keemasan Islam, kota tersebut merupakan pusat pengajian ilmu yang ulung dari abad ke-14 hingga abad ke-15. Ini menjadikan ia setaraf dengan kota Baghdad semasa menjadi pusat pentadbiran kerajaan Bani Abbasiyah.

Tapi Timbuktu ini wujud di mana ya? Timbuktu hari ini berada di bawah pentadbiran Mali, sebuah negara di rantau Afrika Barat. Kota ini terletak kira-kira 20 km di utara Sungai Niger dan mempunyai populasi seramai 54,000 orang.

Terdapat pelbagai teori bagaimana nama Timbuktu ini timbul. Ada mengatakan ia merupakan gabungan dua perkataan Barbar iaitu tim (dalam) dan boctou (gumuk pasir kecil). Mengikut legenda orang tempatan pula, pada satu ketika, pengembala-pengembala kambing biri-biri menggali sebuah perigi di situ.

Semasa ketiadaan mereka, kumpulan pengembala ini meminta bantuan seorang wanita tua bernama Buktu untuk menjaga perigi berkenaan. Dalam Bahasa Tamashek iaitu bahasa bagi orang Tuareg, Tin bermaksud tempat. Dengan menamakan kota yang diasaskan mereka Tin’ Buktu (kemudiannya dikenali sebagai Timbuktu) atau tempat Buktu, ia sebagai cara mengenang jasa wanita berkenaan.

Kawasan sekitar Timbuktu sememangnya aktif dengan aktiviti manusia sekurang-kurangnya pada zaman Neolitik dan Zaman Besi. Kawasan tersebut bukan saja sesuai untuk kegiatan bertani tetapi kaya dengan mineral berharga seperti tembaga. Tembaga dikatakan mula diperdagangkan di laluan Trans-Sahara seawal abad pertama Masihi. Bagaimanapun, ada pengkaji sejarah percaya perkara itu hanya berlaku pada abad ke-11.

Apabila orang Tuareg menerima cahaya Islam pada abad kelapan Masihi, ia disebarkan melalui jalan perdagangan Trans-Sahara termasuk Timbuktu. Dan Timbuktu semakin menonjol apabila menjadi sebahagian daripada Empayar Mali yang muncul sekitar abad ke-13 Masihi. Kerajaan ini diasaskan oleh Sundiata Keita, seorang putera raja berdarah Malinke dengan raja terkaya di Afrika, Mansa Musa merupakan cicit saudara baginda.

Di bawah kepimpinan Keita, Empayar Mali merangkumi bukan saja Timbuktu. Malah, ia turut merangkumi Walata (satu kota persinggahan pedagang di selatan Mauritania), Tadmekka (500 km di timur Timbuktu), kerajaan Sohai dan Ghana.

Selepas pemerintah kerajaan tersebut menerima Islam, mereka menjadi tonggak penting penyebaran Islam sekitar Afrika Barat. Kewujudan komuniti Islam tempatan menarik minat ramai cendekiawan dari sebelah utara sekaligus menjadikan empayar itu sebagai pusat perkembangan ilmu yang penting. Kekayaan kerajaan itu disumbang oleh aktiviti perlombongan emas yang ditemui di Black Volta (kini Burkina Faso) dan Hutan Akan (sebuah kawasan hutan tropika di Ghana).

Selain itu, garam batu juga merupakan komoditi berharga ketika itu dengan nilainya bersamaan seuncang serbuk emas. Jika ia dibawa dari Timbuktu ke kawasan luar kota berkenaan, nilainya akan berganda bersamaan dengan 450 gram emas.

Di samping emas dan garam batu, barang dagangan lain seperti gading gajah, barangan kaca, senjata, kuda, rempah ratus dan gula turut diniagakan di kota itu. Para pedagang biasanya mengamalkan sistem barter atau membayar mengikut nilai yang dipersetujui kedua-dua belah pihak. Antara bayaran yang diterima ialah tembaga, emas, kuantiti tertentu membabitkan garam atau gading dan siput kowri.

Timbuktu menjadi kota perdagangan penting Empayar Mali berikutan kedudukannya yang terletak di kelok Sungai Niger. Disebabkan kedudukannya itu, ia menerima kehadiran para pedagang yang datang dari sebelah timur dan barat sungai berkenaan. Selain itu, ia juga merupakan tempat permulaan laluan dagang Trans-Sahara dengan unta menjadi kenderaan utama kumpulan-kumpulan pedagang.

Kebiasaannya, kafilah dagang menyediakan lebih 1,000 unta untuk setiap perjalanan. Tetapi ada ketikanya, ia boleh saja mencecah 12,000 ekor. Kedudukan Timbuktu sebagai kota perdagangan turut dibantu dengan hubungan diplomatik yang terjalin antara Empayar Mali dengan kerajaan-kerajaan di sebelah utara dari Fez, Maghribi hinggalah Kaherah, Mesir.

Usaha penyebaran ilmu di Timbuktu sudah bermula sejak abad ke-12 Masihi lagi menerusi pembinaan Masjid Sankore. Menjelang era pemerintahan Mansa Musa, peranannya sebagai pusat ilmu diperkukuh termasuk dianggotai ramai ulama sebagai tenaga pengajar.

Baginda turut membina sebuah masjid yang diberi nama Masjid Djinguereber/Jingereber dengan proses pembinaan dipantau oleh arkitek terkenal dunia Islam ketika itu, Abu Ishaq al-Sahili. Arkitek berdarah Andalusia itu menjadi sebahagian daripada pegawai Mansa Musa selepas bertemu baginda ketika mengerjakan haji pada 1324. Tertarik dengan kepetahannya semasa berbicara dan pengetahuan mendalam berkenaan hukum syariah, baginda mengurniakan sejumlah besar emas sebagai hadiah kepada al-Sahili.

Menjelang abad ke-15, kuasa pemerintahan dipegang pemerintah berdarah Tuareg, Akil Akamalwa. Semasa era pemerintahan baginda, Masjid Sidi Yahya dibina. Ketiga-tiga masjid itu terus berfungsi sebagai Universiti al-Quran Sankore sekaligus menjadikan ia sebagai institusi pendidikan tertua di Sub-Sahara Afrika.

Disebabkan lokasinya sebagai kota ilmu, ia mempunyai banyak perpustakaan, sekolah dan masjid. Ini menjadikan ia setaraf dengan kota-kota ilmu lain seperti Baghdad, Makkah, Madinah dan Kaherah. Atas sebab yang sama, nilai ilmu dilihat lebih bernilai daripada semua harta yang dikumpul di Timbuktu ketika itu. Buktinya, terdapat banyak buku bernilai dalam simpanan pemilik persendirian sama ada ulama atau koleksi keluarga.

Selain penerbitan banyak buku, tradisi penyebaran ilmu Timbuktu turut dibantu dengan tradisi ilmu lisan yang disampaikan oleh para ulama dari satu generasi ke satu generasi yang lain. Peranan mereka hampir sama dengan griot, golongan penglipur lara Afrika Barat. Griot bukan sekadar dilihat sebagai penghibur semata-mata tetapi turut berperanan sebagai penyimpan maklumat sejarah kerajaan sekitarnya. Atas sebab itu, kedudukan mereka amat tinggi di samping pemerintah Afrika Barat termasuk menasihati mereka dari segi pemerintahan.

Menariknya, tradisi griot berasal daripada kumpulan etnik Malinke sekaligus berkongsi asal-usul dengan pengasas Empayar Mali, Sundiata Keita. Seperti mana tradisi pendidikan Islam dan pembikinan buku di kota berkenaan, griot diwarisi dari satu generasi ke generasi lain.

Sesiapa yang mahu menjadi griot mempunyai dua pilihan: lahir daripada keluarga griot atau perlu menjalani tempoh perantisan yang lama. Kebiasaannya, ramai griot datang daripada pilihan pertama. Ini disebabkan griot hanya berkahwin dalam kalangan mereka. Mungkin ada menganggap ini sebagai pelik. Tetapi disebabkan peranan mereka sebagai penyimpan rekod sejarah, sudah pasti mereka tidak mahu ia hilang ditelan zaman kerana tersilap memilih pasangan.

Dalam sesebuah keluarga griot berstatus bangsawan, mereka akan diiringi oleh ahli keluarga lain yang bertaraf raja/kerabat diraja yang dipanggil jatigi. Tanpa salah satu daripadanya, ia dianggap tidak lengkap. Di setiap kampung, terdapat seorang griot yang berperanan merekod semua peristiwa seperti kelahiran, kematian, perkahwinan dan pemburuan haiwan.

Disebabkan statusnya yang terkenal, Timbuktu banyak disinggahi oleh pengembara termasuk dari dunia Islam. Pengembara terkenal Ibnu Battuta pernah singgah di kota berkenaan pada 1324. Dalam catatan pengembaraannya yang kita kenali sebagai Rihlah Ibnu Battuta, beliau bercerita tentang kedudukan undang-undang syariah di Timbuktu, percampuran amalan Islam dan animisme dalam kalangan penduduk dan perihal kaum wanita di kota berkenaan.

Seorang lagi pengembara yang pernah sampai di situ ialah diplomat dan penulis Sepanyol, Leo Africanus. Dalam keterangan manuskrip geografinya yang terkenal iaitu Descrittione dell’Africa (Penerangan Tentang Afrika), beliau menggambarkan Timbuktu sebagai sebuah kota yang kaya. Mahakarya Africanus yang siap pada 1550 ini menjadi rujukan para ahli geografi selama bertahun-tahun berikutan keterangannya yang lengkap dan teliti.

Tidak mustahil tempohnya di Timbuktu mendorong Africanus atau nama sebenarnya al-Hasan bin Muhammad al-Wazzan al-Fasi berhijrah ke Afrika Utara pasca-Reconquista. Ini ditambah dengan situasi Tunis ditakluk Sepanyol pada 1535. Disebabkan pengalaman sama di kota Afrika Barat itu, ia mendorong beliau kembali kepada Islam bertahun-tahun selepas memeluk agama Kristian di hadapan penaungnya di Rome, Paus Leo X pada 1520.

Empayar Mali mula merosot pada abad ke-15 sebelum digantikan oleh Empayar Songhai. Di sebalik pertukaran tampuk pemerintahan, kedudukan Timbuktu sebagai kota perdagangan dan kota ilmu terus bertahan. Tetapi semua itu berubah apabila Dinasti Saadi yang memerintah Maghribi pada abad ke-16 dan ke-17 menyerang dan menjadikan ia sebahagian daripada jajahan mereka.

Tambah menyedihkan, tindakan pemerintah Saadi, Sultan Ahmad al-Mansur terhadap Timbuktu pada 1593. Pada tahun tersebut, baginda memilih untuk memenjara, membunuh atau membuang negeri ramai ulama Timbuktu atas alasan kesetiaan mereka diragui.

Ini mengakibatkan prestij Timbuktu sebagai kota ilmu merudum. Kedudukan kota itu sebagai kota perdagangan juga semakin terhakis menjelang abad ke-16. Berikutan terdapat banyak laluan dagang termasuk jalan laut, laluan Trans-Sahara dilupakan sebagai laluan dagang utama.

Orang Eropah sudah lama mengetahui tentang kekayaan Timbuktu sama ada menerusi kisah Mansa Musa atau catatan Descrittione dell’Africa. Bukan sekali ekspedisi dilancarkan bagi mengesan kedudukan kota itu tetapi gagal. Mereka hanya berhasil pada 1828 selepas pengembara Perancis René Caillié berjaya sampai ke kota berkenaan dan kembali ke Eropah dengan selamat.

Menjelang akhir abad ke-19, kebanyakan kawasan Afrika Barat menjadi sebahagian daripada jajahan Perancis. Pemerintahan kuasa Barat itu di Timbuktu bertahan sehingga 1960 sebelum Mali meraih kemerdekaan. Timbuktu kemudiannya menjadi tumpuan dunia moden pada 2012 apabila banyak monumen berstatus Tapak Warisan Dunia UNESCO dimusnahkan kumpulan Ansar Dine. Selepas Timbuktu bebas daripada kumpulan berkenaan, ramai ahli kumpulan tersebut dibicarakan atas dakwaan memusnahkan monumen bersejarah.

Ancaman Ansar Dine pada tahun 2012 memaksa pengkaji sejarah berusaha keras untuk melindungi khazanah-khazanah ilmu Timbuktu yang tidak ternilai harganya. Hari ini, usaha mendigitalkan manuskrip bersejarah Timbuktu digiatkan bagi memastikan sejarah kegemilangan Timbuktu terus terpelihara sebagai tatapan generasi seterusnya.

Nota kaki

Ansar Dine – sebuah kumpulan pengganas yang berpangkalan di Afrika dan mempunyai hubungkait dengan al-Qaeda. Kumpulan tersebut kemudiannya diperangi kerajaan Mali terutama selepas Timbuktu jatuh ke tangan mereka pada 2012. Menjelang 2013, organisasi tersebut berjaya dilumpuhkan Mali dengan bantuan beberapa kuasa Barat termasuk Perancis.

Reconquista – gerakan merampas semula Sepanyol daripada tangan kerajaan-kerajaan Islam oleh kerajaan-kerajaan Kristian Sepanyol bermula pada abad ke-11. Kempen ini berjaya selepas Granada tumbang pada 1492.

RUJUKAN

Mora, K. (2022, 6 Jun). How Timbuktu Flourished During the Golden Age of Islam. History.

Cartwright, M. (2019, 22 Februari). Timbuktu. World History Encyclopedia.

Jarus, O. (2013, 22 Januari). Timbuktu: History of Fabled Center of Learning. Live Science.


Ujian Anti-Satelit Rusia Membahayakan Nyawa Angkasawan

Hubungan Rusia dengan Dunia Barat mendingin sejak krisis Crimea. Sejak hari itu, segala sangkaan dan harapan yang dua dunia ini akan berdamai habis meleset. Tiga presiden sudah berkuasa di White House.

Walaupun Donald J. Trump kelihatan agak mesra Rusia, hubungan dua hala tidak pulih pun sebenarnya. Ada saja tindakan Rusia dikecam Amerika Syarikat. Begitu juga dengan Rusia; ada saja pendirian Amerika Syarikat yang tidak kena dengan Kremlin. Baru-baru ini, Amerika Syarikat dan Rusia bertelagah lagi.

Kali ini punca pergaduhan melibatkan satelit Cosmos 1408 yang dilancarkan pada 16 September 1982 sebagai pengganti Cosmos 1378. Jelas sekali satelit isyarat ini sudah ada di langit sejak zaman Kesatuan Soviet lagi.

Bagi yang tidak tahu, banyak satelit Soviet sudah tidak beroperasi… tetapi masih ada di langit. Perkara ini mendatangkan masalah pada Rusia, kerana satelit-satelit ini semakin turun ke Bumi (Wall, 2021).

Untuk menyelesaikan masalah (elak satelit jatuh ke kawasan bandar raya), Rusia menguji satu sistem perseηjαtααη baru yang bertujuan untuk tεmbαk satelit semasa berada di orbit.

Masalahnya, jalan penyelesaian ini membuka pintu ke masalah baru. Sebelum ini, satelit Cosmos 1408 terletak seketul elok. Selepas ditεmbαk, Cosmos 1408 terpecαh seribu yang berapungan di bahagian orbit dalam bentuk serpihan tajam. Dan ketika itu pula, Stesen Angkasa Antarabangsa (ISS) ada di situ.

Semua Lari Lintang Pukang

ISS adalah sebuah bangunan yang diperbut daripada keluli, Kevlar dan titanium bergred tinggi. Bahan binaan ini ringan tetapi tidak mudah bocor. Walau bagaimanapun, tiada pihak berani menguji ISS dengan ηyαωα tujuh orang angkasawan.

Empat anggota ini berasal daripada Amerika Syarikat, yakni dibawah pemantauan NASA yang juga bertanggungjawab membina ISS. Sekalipun negara lain memberi sumbangan kecil, nama NASA sentiasa terpahat sebagai pemilik utama.

Apabila NASA terlibat, maka Amerika Syarikat pun terlibat sekali. Dan naratif sekarang mudah – Rusia menyebabkan serpihan yang boleh musnahkan ISS.

Tujuh angkasawan dalam ISS bergegas mengenakan pakaian angkasa dan lari masuk dalam kapsul anak kapal (Gohd, 2021). Gelabah habis semua, dengan sistem ISS sedia melepaskan kapsul-kapsul ini andai kata terkena serpihan.

ISS pula mengelilingi Bumi sekali setiap 93 minit. Jadi setiap minit itulah mereka perlu berjaga-jaga. Dua kali mereka berlindung dalam kapsul, kerana ISS melintasi ruangan penuh dengan bαηgkαi satelit.

Krisis Geopolitik

Rusia pernah bersetuju dengan pihak antarabangsa untuk tidak sama sekali merencanakan sebarang peperαηgαη melalui alam angkasa. Tetapi persetujuan ini tidak mengharamkan sebarang operasi anti-satelit, sekalipun menggunakan bahan lεtυpan roket.

Lagipun sejak tahun 2014 lagi, Rusia sudah menguji sistem perseηjαtααη yang digunakan. Cuma inilah julung kalinya mereka menjatuhkan sebuah satelit.

Pihak Amerika Syarikat tidak bising bab penggunaan seηjαtα. Sebaliknya Jabatan Negara bengang kerana seηjαtα tersebut meninggalkan 100,000+ serpihan yang meηgαηcαm keselamatan ISS. Dan serpihan ini dijangka kekal dalam orbit selama bertahun (barangkali beberapa dekad).

Pada 16 November, serpihan berada dalam zon thermosphere (440 hingga 520 kilometer). Sehari kemudian, serpihan sudah merebak jauh sampai masuk bahagian exosphere (330 hingga 1,100 kilometer).

Bak kata pentadbir NASA, “tak sangka Rusia sanggup membαhαyαkan ηyαωα bukan saja angkasawan Amerika… tetapi ηyαωα angkasawan sendiri.” Tindakan ini katanya meηgαηcαm Stesen Angkasa China sekali.

RUJUKAN:

Gohd, C. (2021, November 15). Did Russia just launch an anti-satellite test that created a cloud of space junk? Space.

Wall, M. (2021, Oktober 21). Failed Russian spy satellite falls to Earth in brilliant fireball (video). Space.


Betul Ke Muzik Rock Dah Mati?

Baru-baru ini ada kawan yang bapak dia dulu buka studio jamming dan menjadi port lepak budak jamming masa era muzik underground dulu, ajak melepak.

So aku pun ok lah, sambil kunyah biskut butterscotch dan hisap vape, naiklah kereta dia dan ajak melepak kat port mana yang best kat Kluang ni.

Dalam perjalanan tu, member aku buka muzik Led Zeppelin, ZZ Top, Black Sabbath dan AC/DC. Sejak ayah dia meninggal tahun 2013 dan memandangkan dia sangat rapat dengan ayah dia, tiap kali dia rindukan ayah dia, dia akan buka lagu rock and roll macam ni.

So, dalam perjalanan tu dia meluahkan satu perasaan yang kesal dan berat dengan muzik zaman sekarang, sebab pada dia, muzik sekarang tak seawesome dulu.

“Apa maksud kau, tak seawesome dulu?” tanya aku.

“Ye lah, kau ada try dengar lagu zaman sekarang, macam mana? Teruk beb.”

“Tu tandanya kita dah tua. Cuba kau imagine apa perasaan abah kau bila masa dia remaja dulu, dia dengar Led Zep, Deep Purple, dan Sweet Charity sampai namakan nama kau sempena nama lagu kumpulan tu.”

“Okay,” kata dia.

“Lepas tu tiba-tiba zaman kita, lagu rock jadi macam Nickelback, Simple Plan atau Hoobastank, kau rasa orang baya ayah kau tak menyirap ke?”

Okay, soalan ni sebenarnya dah dijawab banyak kali oleh pengulas muzik di channel Youtube macam Rick Beato, Anthony Fantano atau Punk Rock MBA, ramai orang bertanya, “kau rasa betul ke muzik rock ni dah mati?”

Sebelum kita kata dia dah mati, kita kena tahu macam mana ia lahir dan meneruskan hidupnya.

Muzik rock, atau rock and roll berasal dari muzik kulit hitam 1920an di selatan Amerika Syarikat, dan to be exact di kawasan Tennessee. Muzik ini berevolusi dari muzik blues, tetapi dirancakkan.

Ciptaan amplifier speaker radio (budak rock panggil amp) pada sekitar tahun 1920an menjadikan bunyi gitar tu boleh dikuatkan, dan apabila dirancakkan, maka jadilah ia muzik rock.

Pada sekitar 1920an, rock baru bermula tapi masa tu adalah zaman kegemilangan jazz. Masa tu muzik jazz adalah muzik yang dimainkan di radio Amerika terutamanya di Radio City Hall.

Rock mula berkembang menjadi sebuah genre yang disukai ramai pada Perang Dunia Kedua, bila tentera dari kaum kulit hitam ini bermain muzik ini di kem tentera semasa nak tunggu turn pergi berperang.

Selepas Per4ng Dunia Kedua, muzik ini mula merebak ke kulit putih dengan beberapa pemuzik seperti Elvis Presley dengan lagu Jailhouse Rock dan Bill Haley and His Comets mula memasuki era mainstream Amerika pada tahun 1950an.

Pada masa ini muzik jazz pun hilang dari mainstream, dan dipinggirkan anak muda kerana muzik jazz ini untuk orang tua.

1960an menyaksikan muzik rock menguasai dunia dengan kumpulan-kumpulan seperti The Beatles, The Rolling Stones, The Beach Boys dan Steppenwolf merancakkan dunia, ditambah pula dengan Creedence Clearwater Revival dengan lagu anti perang Vietnam, Fortunate Son.

Perkembangan muzik rock masa tu seiring dengan zeitgeist dunia yang masa tu mahu merebel dan melawan kerajaan. Pada masa tu, siapa nak rebel, bela rambut panjang, dengar lagu rock, hisap rokok, dilihat cool.

Menjelang 1970an keadaan dunia masa tu huru-hara, dari Watergatenya, Perang Vietnam yang tak sudah-sudah, krisis minyak serta keadaan ekonomi yang teruk, pada masa ini rock di zaman emasnya.

Beberapa pemuzik seperti Pink Floyd, The Who, David Bowie menggunakan rock untuk mengekspesikan muzik mereka. Dalam masa sama, muncul sekumpulan golongan dari era Beatnik menemui satu gaya muzik untuk menyampaikan puisi, salah satunya ialah Gil Scott Heron, dengan puisinya The Revolution Will Not Be Televised.

Dari situ muzik hiphop bermula, tetapi masa rock di era Perang Dunia Kedua, hiphop bermula pada era Perang Budaya.

Menjelang 1980an, muzik rock mula slow sekejap, terutamanya dari 1981-1985 bila elektro mula dilihat cool. Muzik yang menggunakan synthesizer mula naik, tetapi muzik rock melawan kembali dengan heavy metal, untuk menarik golongan remaja.

Dan semua ini berlaku atas kerjasama dengan hiphop, apabila Run DMC bekerjasama dengan Aerosmith membuat remix collab, gabungkan hiphop dan rock, dengan lagu Walk This Way.

Menjelang 80an kerjasama hiphop dan rock membuahkan hasil dengan pemuzik seperti Beastie Boys, sebelum pada 90an Rage Against The Machine yang muncul.

Dalam masa sama band alternatif seperti Pixies, Sonic Youth dan REM mula dimainkan di radio kolej di Amerika dan jadi popular.

Jadi kalau nak jadi mainstream, start conquer radio kolej.

Pada tahun 1991, alternative rock yang bermula dari grunge menumbangkan heavy metal, apabila buat pertama kali dalam sejarah, band alternative rock naik carta Billboard 100 di nombor satu, apabila Smells Like Teen Spirit menumpaskan Black and White Michael Jackson (yang juga ada influence rock).

Grunge mula naik dan band-band seperti Pearl Jam, Soundgarden, Alice In Chains, Stone Temple Pilots dan Bush mula masuk mainstream. Tapi lepas Kurt Cobain mati, muzik rock beralih ke muzik alternatif dan band macam REM (yang dari tahun 80an), Smashing Pumpkins, The Cranberries, Green Day, Rancid, Red Hot Chili Peppers, Foo Fighters dan bermacam-macam lagi.

Di Britain pula, Britpop menguasai carta dengan band-band seperti Blur, Oasis, Pulp, Ocean Colour Scene, The Verve, Elastica dan macam-macam lagi band yang muncul.

Di Indonesia, Indopop menguasai rantau Nusantara pada lewat 90an dan awal 2000an seperti Sheila On 7, Padi, Dewa, Peterpan dan

Cokelat.

Tapi dalam masa sama hiphop mula meningkat naik menerusi Eminem, artis hiphop kulit putih pertama yang berjaya dapat platinum certificate menerusi album The Slim Shady EP.
Dan dekad 2000an, beberapa band seperti Muse, Radiohead, Coldplay, The Strokes, Libertines dan Arctic Monkeys mula menguasai carta, tetapi muzik mereka mula berevolusi jadi benda lain.

Tak caya cuba dengar album Parachutes dengan Mylo Xyloto, atau Pablo Honey dan bandingkan dengan The King of Limbs, jauh beza.

Tetapi bila muzik rock dah masuk band macam Nickelback, Simple Plan dan Hoobastank, muzik rock makin watered down dan orang mula beralih ke muzik lain.

Dan sekarang, kalau kau nak dengar muzik rock, kau dengar la radio macam Sinar FM, Trexx atau Mix FM, iaitu channel orang tua.

Anyway, selepas panjang bercerita tentang kelahiran dan masa hidup muzik rock, kita kembali ke soalan pada tajuk di atas, adakah muzik rock dah mati?

Jawapan aku, kalau target kau ialah masuk Top 40, Billboard Top 100, maka ya benar memang muzik rock dah berdepan dengan sakratul maut sejak Hoobastank dianggap muzik rock. Heck, sebelum tu lagi pun dah jarang muzik rock masuk Top 40.

Tapi, pada aku, bila peminat rock komplen muzik rock dah mati dan muzik zaman sekarang dah teruk, orang yang layan keroncong pada era 1920an rilek je layan muzik depa, takde pun meroyan pun “alaaa keroncong dah mati”.

Muzik jazz masih lagi dimainkan, di port-port elit, di mana anak tengku dan anak datuk yang layan, dan kat situ aku nampak masa depan rock.

Dia akan jadi muzik yang niche macam jazz, keroncong, blues, atau classical.

Tapi kalau kau nak rock kembali menggegar carta, langkah macam apa Aerosmith buat masa buat lagu Walk This Way, atau apa Kurt buat sampai meletup lagu Smells Like Teen Spirit, dan diminati ramai semula.

Pada aku, band The Chats hampir mengulangi apa yang Kurt Cobain buat bila lagu Smoko jadi viral pada tahun 2017. Cuma sayang, band Australia ni jarang yang boleh naik walaupun banyak yang sedap.

Dan rock tak mati. Sama macam jazz, blues, keroncong atau muzik klasik, masih lagi orang dengar. Sedangkan dangdut yang late-90s dulu orang cakap hampir mati dulu pun mampu direvivekan dengan gabung dengan EDM jadi dugem, come on, express yourself and create new stuff la, rockers!

Dengan cara tu barulah rock akan naik balik. Bak kata Juergen Klopp masa dia mula-mula takeover Liverpool, “to move forward, you must let go the past”.


Cerita Cindrella Versi Tamadun China

Sebelum wujudnya Cinderella, cerita serupa muncul dalam budaya China menerusi kisah hidup Ye Xian. Sebagai salah satu cerita dongeng yang paling kerap dibaca sejak dipopularkan oleh sebuah filem tahun 1950an yang dikeluarkan oleh Disney, Cinderella memerihalkan tentang kehidupan seorang gadis yang dip4ksa menjadi pembantu rumah oleh ibu tirinya.

Keadaan tersebut terus berlanjutan sehinggalah Cinderella diselamatkan oleh seorang tukang s!hir yang baik dan seorang putera menawan.

MEMPERKENALKAN CINDERELLA CHINA – YE XIAN

Penceritaan asal Cinderella dikarang buat kali pertama oleh penulis Itali kurun ke-17, Giambattista Basile dan diselaraskan semula pada kurun ke-18 oleh Charles Perrault dari Perancis. Versi penceritaan Cinderella yang paling kerap dibaca ini memiliki kemiripan dengan sebuah kisah di zaman silam.

Jauh sebelum kedua-dua penulis tersebut menghasilkan watak Zezolla dan Cendrillion, sejarah mengenali nama Ye Xian, kisah tentang seorang gadis yang hidup pada Zaman Dinasti Qin atau Dinasti Han (221-206SM dan 206-220M).

Sebagai puteri kepada seorang ketua, Ye Xian tumbuh membesar dalam kehidupan yang agak sempurna sehinggalah kem4tian mengejut bapanya di tangan ibu tirinya yang jah4t.

Sama seperti Cinderella, Ye Xian tidak mempunyai sebarang pilihan melainkan akur kepada perintah ibu tirinya. Namun, cerita tentang bagaimana beliau berjaya meloloskan diri dari penj4ra kehidupan menghadirkan sedikit perbezaan dari sudut budaya.

PERMULAAN KISAH YE XIAN

Protagonis bagi cerita ini, Ye Xian adalah anak gadis kepada seorang ketua puak yang memimpin sebuah masyarakat penghuni gua yang terletak sebuah daerah China yang dipanggil sebagai Wudoung.

Watak-watak lain dalam kisah Ye Xian ini memainkan peranan yang amat mirip dengan Cinderella dari Perancis; terdapat ibu tiri yang kej4m, salah seorang daripada dua orang isteri bapa Ye Xian; seorang saudara tiri yang jah4t bernama Jun-li, yang usianya berbeza bergantung pada versi penterjemahan; satu figura mistik; dan sudah tentu, seorang lelaki diraja yang akan membawa Ye Xian keluar dari kesusahan hidupnya.

Ye Xian sering dibanding-bandingkan dengan saudara tirinya, Jun-li. Rupa paras Jun-li tidak begitu menawan dan merupakan seorang yang kuat iri hati. Sementara itu, Ye Xian pula diperincikan sebagai seorang gadis yang jelita dan bijaksana.

Berikutan kem4tian bapanya, Ye Xian dip4ksa menjadi pembantu rumah kepada keluarga tirinya dengan tujuan untuk menjejaskan kejelitaan Ye Xian, di samping mengh!nanya. Lantaran bapanya adalah seorang pembesar yang tidak memiliki pewaris lelaki, kedudukannya diambil-alih oleh lelaki lain sekaligus keadaan ini membuatkan Ye Xian sekeluarga jatuh miskin.

YE XIAN DILINDUNGI IKAN AJAIB

Satu-satunya kesenangan yang tersisa buat Ye Xian adalah seekor ikan besar yang sangat peramah. Ikan tersebut hidup di sebatang sungai yang mengalir berhampiran rumah Ye Xian. Menurut cerita, ikan itu adalah pelindung yang dihantar oleh ibu Ye Xian dari kayangan untuk membantu Ye Xian mengharungi kehidupannya yang suk4r.

Kehidupan Ye Xian bersama ikan tersebut berlangsung buat beberapa tempoh sehingga rahsia sulit itu diketahui oleh Jun-li. Lantas, ibu tiri Ye Xian memas4k ikan ajaib itu lalu menjadikannya sebagai makan malamnya.

Pun begitu, peranan ikan magis tersebut tidak terhenti di situ. Selepas kehilangan ikan kesayangannya, Ye Xian diziarahi oleh roh leluhurnya yang memaklumkan bahawa semangat ikan ajaib itu masih hidup walaupun tubuhnya sudah mati. Dengan menanam tulang-tulang ikan tersebut di empat penjuru katilnya, Ye Xian boleh mendapatkan keajaiban – sebarang hajat Ye Xian akan menjadi kenyataan.

PENAMAT INDAH BUAT YE XIAN

Semasa pesta sambutan Tahun Baru diadakan, Ye Xian ditinggalkan berseorangan di rumahnya lantaran ibu tiri beliau khuatir kejelitaannya nanti akan membayangi Jun-li. Pun begitu, dengan bantuan tulang-tulang ikan ajaib itu, Ye Xian tetap dapat menghadiri majlis tersebut secara rahsia dengan berpakaian sutera berbulu dan bersepatu emas.

Sesiapa sahaja yang pernah membaca atau menonton cerita Cinderella pasti akan dapat menduga alur penceritaan yang seterusnya. Walaupun pertemuannya dengan jejaka diraja tidak berlaku dalam pesta tersebut, Ye Xian menjadi tumpuan utama pada hari itu. Kejelitaannya dipuji oleh semua hadirin.

Namun, oleh kerana khuatir kehadirannya itu diketahui oleh ibu dan saudara tirinya, Ye Xian bergegas meninggalkan sambutan itu sehingga salah satu sepatu emasnya tertanggal dan tertinggal.

Menerusi rentetan peristiwa, sepatu emas milik Ye Xian jatuh ke tangan raja yang memerintah kepulauan To-Han. To-Han adalah sebuah kerajaan besar yang menguasai sejumlah pulau. Saiz sepatu yang kecil itu menggamit perhatian raja tersebut lantaran saiz kaki yang kecil dianggap sebagai petanda kejelitaan seseorang wanita. Beliau kemudian mengarahkan agar pemilik sepatu tersebut dicari. Namun, tidak seorang wanita pun yang dapat memakai sepatu itu dengan sempurna.

Kisahnya berakhir seperti yang dapat kita jangka. Walau apa pun jua keadaannya, Ye Xian akhirnya tampil menuntut sepatu emasnya di sebuah astaka tempat ianya diletakkan, lalu meyakinkan kepada raja bahawa beliau adalah pemilik sepatu itu dan menjelaskan tentang keadaan hidupnya yang daif.

Lantas, raja pun tertawan hati lalu menyelamatkannya dari penindasan keluarga tirinya. Ye Xian juga dibawa pulang ke To’han dan hidup sebagai ratu. Sama seperti Cinderella, Ye Xian pun mengecapi kehidupan yang bahagia sesudah itu.

TERJEMAHAN

Riley Winters. (29 Julai 2015). The 2200-year-old Tale of the Chinese Cinderella. Ancient Origins.
https://www.ancient-origins.net/news-myths-legends/fish-wish-your-heart-makes-2200-year-old-tale-chinese-cinderella-003506